text:
venerdì 31 dicembre 2010
Bon finiment e bon principi
mercoledì 29 dicembre 2010
Lenghe Furlane:
il plurâl di nons e adietîfs in -L
il plurâl di nons e adietîfs in -L
lunedì 27 dicembre 2010
LA CODEBUE
venerdì 24 dicembre 2010
CHEL NADÂL SPIETÂT
mercoledì 22 dicembre 2010
LA CONTE MISTERIOSE (5)
MARIE E MARIE
MARIE E MARIE
lunedì 20 dicembre 2010
GNOT DI NADÂL
Bo di fûr, bo di man, ce fasarìno mai doman?
24-12-1965 – 15.30
Un biel intervent.»
«Sì, se al reagjirà cemût che o sperìn doman no brindarìn dome par Nadâl.»
«Sperìn ben alore!»
«Sigûr, intant bon Nadâl, e pal rest o viodarìn»
«Bon Nadâl»
24-12-1965 - 23.00h
«Che al scusi dotôr, o sai che o sin la gnot di Nadâl, ma nus à dite di clamâlu se al jere alc di impuartant»
«Sì disêtmi, isal alc?»
«Il numar 33/61, une crisi»
«A son passadis 8 oris de fin dal intervent, o ven subite a viodi»
Il dotôr Adam al torne tal Centri di sperimentazion sui animâi, al passe te aree risiervade fin te sale postoperatorie li che al è il numar 33, un cjan bastart di 4 agns: oris prime i àn traplantât il cerviel dal numar 61. Al è imobil, no si lamente, al à lis cuardis vocâls taiadis come ducj i siei compagns.
Il dotôr Adam si svicine par esaminâlu: 33/61 al vierç i voi, a son lis 24.00.
«Viodìn ce che o fasarìn di te...” al dîs sot vôs il dotôr. Il numar 33/61 al vierç la bocje ... e al dîs:
«NO STÂ A FÂ A CHEI ALTRIS...»
Il professôr al salte indaûr sbalsamât, al clame l’inservient zigant:
«Al fevele! Al fevele! Il numar 33 al fevele!»
Il cjan al torne a dî, cjalant il dotôr Adam tai voi:
«NO STÂ A FÂ A CHEI ALTRIS CE CHE NO TU VUELIS CHE TI FASIN A TI»
Al rive l’inservient:
«Dotôr ce disial?»
«Al fevele! Al fevele! Il numar 33 al fevele!»
«Ma dotôr...»
24-12-1967 – 11.00h
«Signorine, par plasê nus fasi une relazion di sintesi dal câs Adam»
«Al è jentrât ai 25 di dicembar dal 1965, par crisis alucinatoriis: al crodeve che i animâi i fevelassin e al veve atacs violents di agressivitât cuintri ogjets e personis. I vin fat trataments chimics e eletroconvulsîfs, ma nol à dât risultâts positîfs: si refude di mangjâ cjar e cumò al crôt che ancje dome scarpis o furniments di piel de cjamese di fuarce i fevelin. A pene che...»
«Va ben, va ben, signorine, o vin capît. Coleghis de Comission, mi pâr che dopo doi agns la situazion e je definide: la sience e à une soluzion. Ce disêso?»
«Sì»
«Sì, dotôr»
«Va ben, dotôr»
«Ben signorine, par plasê che e fissi l’intervent di lobotomie pal câs Adam cun prioritât.»
«Sì, siôr dotôr»
«Ben, mi pâr che par vuê al jere l’ultin câs. Alore nuie, si viodìn pe prossime riunion, e intant bon Nadâl!»
«Bon Nadâl!»
Bo di fûr, bo di man, ce fasarìno mai doman?
venerdì 17 dicembre 2010
CHECO E CATINUTE
Al à il pêl biel lustri, a riis neris e grisis, lis mostacjs lungjis e duris tant che il fîl di fier, i voi zâi e lusints e la furbetât di une bolp.
Al è simpri a cjace par implenâ il bultric, e no je surîs o vuarbite che i rivin adore a scjampâ, parcè che lui si met in vuaite e al spiete al spiete, fin che cuntun salt al gaspare la gulizion.
Une biele dì, strac pes corsis fatis dulinvie la roie, si distire a polsâ dongje dal baraçâr.
Stant alì cui voi lupiants in sfrese, dut intun bot al olme une robute blancje che e cuche jenfri lis spinis: e je Catinute, la surîs ancjemò piçule, cui vogluts compagns di doi claputs neris e la codute drete.
Catinute, tal viodisi denant chel mostro di gjat, famôs cjaçadôr grant e trist e scomence a trimâ pensant: «Puare mai me, in ce sgrifis che o sei finide, cuissà se la puarti fûr?!»
E scrusignave se podeve jessi, di cualchi bande, une busute dulà platâsi. E cîr di saltâ ma, cun dute chê sbigule, sbaliant la mire e cole propit su la talpe di Checo.
Il gjat, fasint fente di nuie, la ferme e la scuadre.
Al scuvierç une bestueute spaventade che lu cjale cui voi plens di lagrimis, che e tâs parcè che la pôre i à fermât dutis lis peraulis intal gargat.
A Checo si impie un sgrisul di afiet e al dîs: «Vuelistu che ti puarti un pôc a spas? Monte su lis mês spalis che ti meni a cognossi il mont inalgò».
Catinute si drece, seneose e salte ardide su la schene di Checo.
Cussì dispès tu viodis il gjatot boriôs e a cavalot Catinute, tant che une regjine, ator pal bosc, e dutis lis besteutis, strambidis, a corin a cjalâ chê robe gnove: ven a stâi un gjat e une surîs che a vadin dacuardi.
Cualchi volte a saltin fûr a controlâ cemût che al cjamine il mont, ma subit a tornin indaûr, contentis di vivi insiemi, dismenteant di jessi, par nature, nemîs.
mercoledì 15 dicembre 2010
Lei par furlan:
la pronunzie di Z
la pronunzie di Z
Dopo di vê fat cheste introduzion si pues frontâ il câs de letare Z che in principi al pues valê par 3 suns. Par no doprâ simbui fonetics, che a puedin jessi dificii di capî par letôrs no specializâts in studis linguistics, o fasarìn confronts cul talian:
1) come il talian “zero” e “zebra”: a son in gjenar prestits o peraulis cultis, zero, zebre, zone, finalizâ, memorizâ e v.i.
2) come il talian “giovane”: par esempli zovin, zûc, zimul, zupet, conzelâ, lizêr, Manzan, Zuan e v.i.
3) come tal talian “nazione”: par esempli nazion, fazion, aministrazion, stazion, raze, panze, zucar, Gurize e v.i.
La situazion in ogni câs e je une vore complesse ator tes varietâts furlanis stant che al è un pont li che il furlan al à cjapât evoluzions diferentis puest par puest: te plui part de zone di mont, la situazion di pronunzie e je compagne di chê a pene descrite, ma par esempli a son diviersis varietâts, che si dîs che a “zichin”, che a pronunziin i câs dal numar 2) come chei dal numar 1); altris varietâts a “sichin” e a pronunziin i câs 1) e 2) come se a fossin scrits ‘sero, memorisâ, lisêr (cul stes sun “s” di “rose); la plui part des varietâts centrâls e meridionâls e je passade a pronunziâ i esemplis dal câs 3) come se a fossin il sun “s” di “rosse”, alore come se al fos scrit “stassion”, “rasse”, “sucar”, “Gurisse”.
L’impuartant al sarès tignî cun coerence la proprie pronunzie.
Une racomandazion però! Leìnt tal furlan di riferiment si à di tignî presint soredut che dome lis varietâts che a zichin (par esempli S. Zuan, Tumieç, Muçane, Cjarins...) a disin “zovin” e “zûc” cul stes Z di “zero” e “zone”, ma tes varietâts centrâls e te coinè si larâ indevant a leiju cul stes sun dal talian “giovane” o dal inglês “joker”.
LA CONTE MISTERIOSE (4)
LA FOTOGRAFIE - soluzion
LA FOTOGRAFIE - soluzion
Soluzion
Autôr: John Fante
Titul origjinâl: A Kidnaping in the Family
Titul origjinâl de racuelte: The Wine of Youth
Tradutôr dal origjinâl: Francesco Durante
Titul par talian: Rapimento in famiglia
Titul de racuelte: Dago Red, Einaudi, 2006
Notis:
lunedì 13 dicembre 2010
SANTE LUSSIE TE ETE DAL DIGJITÂL
venerdì 10 dicembre 2010
LA PERFEZION EVOLUTIVE
«Lu vevi capît de monture. Plasê, Bete, jo o soi la segretarie dal assessôr che al è a presiedi la cunvigne».
“Tant che il triviâl 'foti', che il plui vocatîf 'fâ l'amôr', a pierdaran valôr, a vignarà di mode dâsi cualchi colput cul cjâf, e il zûc al sarà fat. Si disarà par esempli: 'Mi à plasude, i ai dât un colp cul cjâf, e ce contente che e jere'.”
«Che scusi, ma ce fasaressie jê se dut al fos tant facil?»
«O metarès il cjâf intun sac par no fâmi tacâ dal prin, come lui, che mi smicje!»
“Ce che al sarà di ridi al è che vierzisi la barconete dai bregons, o tirâ ju lis mudantis, al coventarà par fâsi une babade, ma al sarà dal dut vergognôs fâlu. Deventaran cussì improibidis lis bibliotechis e lis librariis, lûcs di perdizion e di pecjât. La gnove malatie e sarà la culture, une epidemie lâ a scuele, une disgracie laureâsi, un corot nome a lei il gjornâl.”
«Bete, prin che al sucedi dut chest, ce disie, vignaressie a cjoli un cafè cun me?»
mercoledì 8 dicembre 2010
Lenghe Furlane
indi, ‘ndi, ‘nd: ce fâ di lôr?
indi, ‘ndi, ‘nd: ce fâ di lôr?
Cuatri contis cul garzon
Se invezit o sês seneôs di cerçâ la scriture dal Garzon intune conte gotiche che e je masse lungje pe nestre Ostarie, ma buine par savê se us plâs la sô scriture, a podês scjamâ "Fumate" de nestre sezion "Events e Leturis.
LA CONTE MISTERIOSE (4)
LA FOTOGRAFIE
LA FOTOGRAFIE
In chel an, tai daspomisdîs di vierte, o tornavi cjase di scuele e o cjatavi la mame che e faseve lis voris in cusine. E lavorave cussì tant che e veve i braçs moi, blancs tant che arzile secjade, i cjavei secs e fins incolâts sul cjâf e i voi sgjavâts, grancj e lancurôs.
La fotografie!, o pensavi. Oh, chê fotografie tal baûl!
Cuant che mê mari no cjalave, le mocavi in cjamare, o sieravi a clâf e o vierzevi il baûl. A jerin une vore di fotografiis là dentri, e mi plasevin dutis, ma a ’nd jere dome une che i miei dêts a bramavin di strenzi e i miei voi no viodevin la ore di amirâ ogni volte che o viodevi la mame cuinçade in chê maniere. Chê fotografie je vevin scatade une setemane prime di sposâ gno pari.
Ce fotografie!
Si le viodeve jê sentade sul braçûl di une poltrone, e e veve intor un vistît blanc che i rivave jù fin tai pîts. Lis maniis a jerin a sbuf, vaporosis, une vore elegantis. Il golâr al jere a pene marcât; tal cuel e veve un cameu picjât intune cjadenute di aur. Il cjapiel al jere il plui grant che o ves mai viodût in vite mê. I coronave lis spalis tant che un ombrenin blanc, cul ôr a pene un pêl sbassât jù, e i taponave ducj i cjavei, fale che un çuf scûr che al saltave fûr di daûr. In ogni câs si viodevin i voi verts e fonts, cussì grancj che nancje chel cjapiel nol podeve scuindiju.
O fissavi chê fotografie strane, bussantle e vaìnt parsore, content che une volte e fos stade vere. E mi visi di un daspomisdì che me soi puartade daûr fin su la rive dal gno roiuç, le ai poiade suntune piere e o ai preât denant. La mame, però, e jere in cusine, cjapade dentri di citis e pignatis: une cualsisei femine, no plui la femine di adorâ di chê fotografie.
lunedì 6 dicembre 2010
VÔS
E veve tacât cu la radio: ondis lungjis, mediis, curtis... oris e oris a scoltâ. Scoltâ se a jerin vôs di chel altri mont.
Tra une stazion e chê altre, tra il vueit e il cisôr, ogni tant i veve parût di sintî cualchi sunsûr diviers, ma ae fin no, a jerin simpri di chest mont... al massim si sintive di cualchi disgraciât copât, tes comunicazions des patuliis de polizie o cualchi urgjence des ambulancis: ma a jerin simpri dome vîfs chei che a fevelavin...
Cu la television e veve provât juste par scrupul: cualchi ombre tal savalon dai canâi mâl sintonizâts, ma no jerin di chel altri mont, e po chel imprest alì, ce magjie podevial vê dentri?
E cirive vôs di chel altri mont. Alore telefonadis tal vueit, dopo di vê fat un numar di une sole cifre: e diseve alc jê, ma e restave simpri cence rispueste.
Ae fin al jere rivât internet, la pueste eletroniche: no saressin stadis vôs, ma se cualchidun di chel altri mont i ves rispuindût a un so messaç... invezite i rispuindevin, mo secjâts, mo masse fidançôs intun incuintri, dome che i vîfs...
E passave dut il dì cussì, in cjase. Une ossession macabre... o forsit e jere sole e stufe... stufe di infestâ chê cjase infestade dai vîfs.
venerdì 3 dicembre 2010
Ispirazions:
Nadâl ledrôs
Nadâl ledrôs
CIRAN DI MARTIGNAC
mercoledì 1 dicembre 2010
Lenghe Furlane:
Leteradure o leterature?
Leteradure o leterature?
Invezit se si trate di un adatament di un tiermin cult (in gjenerâl latin, soredut in chest câs) cjapât in bloc, il risultât al è "-ture": par esempli "leterature" (nol esist "leterâ"), "scriture" (nol ven di "scrivi", se di no al sarès "scrividure"), "creature" (al varès podût ancje formâsi di "creâ", e duncje dâ "creadure", che al sarès pussibil in teorie come sinonim di "creazion", ma in realtât al ven dret dal latin "creaturam"), "piture", e v.i..
LA CONTE MISTERIOSE (3)
PRIME DAL BIG BANG - soluzion
PRIME DAL BIG BANG - soluzion
Soluzion:
Autôr: Italo Calvino
Titul origjinâl: Tutti in un punto
Titul de racuelte: Le Cosmicomiche, Einaudi, 1965
Notis:


c: text/html

text:
Petroli
Il petroli (dal grêc πέtpa–cret e έλaιo–vuelin) al è un compost complès inflamabil no omogjeni di idrocarbûrs, ven a stâi composcj di idrogjen e carboni. E je une risorse naturâl no rinovabil e al moment ancje la principâl font di energjie intai paîs svilupâts.
I components chimics dal petroli si separin e si oten par distilazion par mieç di un procès di rafinazion. Di lui si tirin fûr prodots difarents: si segnalin il propan e il butan, il gasoli o nafte, il cherosen, l'asfalt e v.i.
Il petroli si cjate in gjenar associât cun grandis bolis di gas naturâl, in jaciments sot tiere dulà che e jere materie organiche, che, restade par un grum di agns intun ambient cence ossigjen, si trasforme in idrocarbûrs.
[cambie] Origjin
[cambie] Storie
[cambie] Estrazion
[cambie] Impat ambientâl
[cambie] Leams esternis
- (talian)(inglês) Assomineraria: industrie minerâl e petrolifere in Italie

robotstxt: allowed

filter: keep


text:
Par partecipâ al Concors par Tescj Cinematografics in Lenghe Furlane si à di inviâ (o di puartâ a man) i lavôrs dentri dai 14 di Setembar.
Il Concors al è dividût in 4 sezions:
- Une pes senegjaturis cuntun prin premi di 1.500 euros
- Une pes storiis par film (une storie di massime 10 cartelis), prin premi di 300 euros
- Une par articui di critiche cinematografiche, prin premi 300 euros
- Une pai saçs sul cine, prin premi 300 euros
I lavôrs a àn di jessi scrits par furlan (inte grafie uficiâl) e mandâts par pueste (al fâs fede il timbri postâl) o puartâts a man li dal:
Centro Espressioni Cinematografiche
v. Villalta, 24
33100 Udin UD
Cun di plui, i lavôrs premiâts o segnalâts a saran publicâts inte riviste di cine Segnâi di lûs.
Intal mês di Dicembar si fasarà une serade speciâl di premiazion li dal Visionario di Udin.
Il bant complet dal concors si lu cjate ancje in rêt www.mostredalcine.org
Par informazions si pues telefonâ al CEC tel. 0432-299545
Centro Espressioni Cinematografiche
v. Villalta, 24
33100 Udin


text:
Tango
Il Tango al è un bal che al ven de Argjentine, in particolâr de sô capitâl Buenos Aires e che al si è spant in Europe dal 1910. Ancje se al è considerât tradizionâl chel de Argjentine e dal Uruguai, cul passâ dal timp a son nassudis diviersis variants.
Al è un bal passionâl e cun contignûts sensuâi e erotics e al à scjadenât une fuarte oposizion di bande de Glesie.
Al à rapresentât un dai moments impuartants te evoluzion dal custum e de mentalitât moderne.
[cambie] Il tango argjentin
I stîi plui comuns di tango in Argjentine a son:
- Tango Canyengue
- Tango Liso
- Tango Salon
- Tango Orillero
- Tango Milonguero (Tango Apilado)
- Tango Nuevo
- Show Tango (o ancje Fantasia).
Chescj a son balâts su diviers tips di musiche:
- Tango
- Vals (ven a stâi la version pal tango dal valzer)
- Milonga (une danze leade, par solit plui svelte)
- Tango Electronico
- "Tango alternatîf", musiche no classiche, ma che e sta ben cun chest bal
[cambie] Musiche
Il tango par solit in Argjentin al è sunât de orquesta tipica, formade di arcs (violins, violis, violencei), une ritmiche (pianos, lirons) e di cualchi bandoneón, il tipic strument argjentin, simil a une armonighe.


text:
Nunsiade
La Nunsiade e je tra lis tradizions furlanis dal timp prin di Nadâl, chê di cjantâ il Vanzeli di Luche dal verset 26 al verset 38 dal prin cjapitul dulinvie la novene di Nadâl. Chel toc che al tache cun: "Tal sest mês Diu al mandà..."
Al è clamât in latin "Missus" e in furlan "Nunsiade". Cheste tradizion a ven screade dal Patriarcje Francesc Barbato inte Glesie di Sante Marie in Cjistiel a Udin tra il 1596 e il 1616, e scomençà subite a slargjâsi pai paîs fintremai a deventâ une costumance. De fin dal secul XVII diviers autôrs furlans tant che Zuan Batiste Tomadini, Antoni De Zorzi, Meni Pecile, Vigj Comencini, Zuan Batiste Candot, Jacop Tomadini e Vittorio Franz meterin la lôr art al servizi de Nunsiade. La version di Candotti e je cjantade ancjemò in cualchi glesie che e presee lis tradizions.
La prime version par furlan.
Opare di art e di fede e je stade dedeade a don Mario Tavano, no dismenteât plevan di Sant Vît di Feagne. La "prime" a je stade tignude vie pal Avent dal 2004 a Magnan, cuistant cu le sô intime e sintude anime profonde i compliments di monsignor Pieri Brollo, arcivescul di Udin, che à vude in regâl la partidure de opare. Ogni an e à vût plui di une repliche, al è stât eseguît ancje intal Domo di Udin e inte glesie mari di Aquilee.
Il test al è gjavât fûr de Bibie Furlane, voltade di pre Toni Beline, e buride fûr intal 1997 dal Istitût "Pio Paschini". La musiche e je scrite di Giuliano Fabbro (diplomât in pianoforte e composizion). Cheste prime version furlane e je par vôs blancjis, l’agnul, vôs di oms, cui che al conte (storic), sopran soliste, la Madone, e piçule orchestre. Al è cussì nassût il prin Missus in furlan clamât come de tradizion, La Nunsiade.


text:
Nadison
Il Nadison (in sloven Nadiža), al è un impuartant flum dal Friûl.
Al nas a 415 metrots di cuote al confin tra la Slovenie e il Friûl e al derive de confluence dal Riul Blanc (in sloven Bela Nadiža) e dal Riul Neri (in sloven Crni Patok) che a vegnin jù da lis faldis dal Montmajôr che al fâs part de cjadene dal Grant Mont in teritori dal comun di Taipane e dal Gabrovig.
Subite dopo al jentre in teritori sloven passant a nord dal Mont Mia fint a la forcele di Cjaurêt dulà che al volte decisementri viers sud rientrant in Italie a ret dal pas di Stupice.
Dopo ve traviersât i comuns di Pulfar e di San Pieri dai Sclavons, lu cjatin une vore infuessât al puint di San Cuirin e di li al scomence une corse intun carateristic foran che a si conclût ai confins dal comun di Manzan, par dopo seguitâ in plan.
Carateristics a son ancje i passaçs sot dal puint dal Diaul di Cividât e dal puint Roman di Premariâs.
Sot dal comun di Trivignan al scole intal Tor e di li al scomparìs inte marsure. Cuant che e je le aghe grande al rive a butâsi intal Lusinç.
Il Nadison al è lunc 60 chilometris e il so bacin idrografic al è di cirche 322 kmq.
Une vore interessante e je le faune che si pues cjatâ tal ambient fluviâl, soredut il pesam e i ucei, ancje se va dit che intai ultins agns e àn patît le diminuzion te puartade de aghe.


text:
Licôf
Licôf e je une peraule di origjin todescje, cjapade dal furlan ancjemò inte antighitât.
Licôf al ven da likauf, che jere il vin o le robe di mangjâ comprade par fâ fieste.
Il licôf al devente cussì il rituâl, la fieste fate cuanche si sierave un afâr, si finive une cjase, si copave il purcit o si veve finît di vendemâ.
La tradizion dal licôf in Friûl e je antighe: la prime testemoneance al è un document dal 1337, indulà che i cjamerârs (sarês a dî i aministradôrs) dal Comun di Udin a ordenin la fusion di une cjampane gnove.
A chel timp, lis cjampanis a jerin une vore impuartantis par la comunitât parcè che a clamavin la int a messe, a visavin di cualchi pericul e ancje parcè che a si crodeve che parassin vie lis striis.
In chest document, si cjacare di une spese di vincj denârs ' ad bibendum licoffium quando campana conduca fuit.'
Il poete plui cognossût de Cjargne, Leonardo Zanier, che al à lavorât intai cantîrs, in une de sôs poesiis, al fevele di un licôf fât cuant ..la vora e je rivada insomp...mostrant cussì che il rituâl dal licôf al jere une vore presint in Cjargne, soredut par lis costruzions des cjasis.


text:
Alpins
I Alpins a son une specialitât de arme di fantarie dal Esercit Talian.
[cambie] Reparts
Al dì di vuè chei cà a son i reparts alpins dal Esercit Talian:
[cambie] Comant Trupis alpinis
- Comant Division Tridentina, a Bressanone (BZ)
- Centri Adestrament Alpin (BAT AOSTA a Aoste e La Thuile e Centri Sportîf Esercit, sport invernâi a Courmayeur)
- 4° Alpins Paracadutiscj (BAT MONTE CERVINO) di Bolzan (BZ)
- 6° Alpins (BAT BASSANO) di San Candit (BZ), Dobiac (BZ) e Brunic (BZ)
- Reparto Comando del Comando Truppe Alpine, a Bolzan (BZ)
[cambie] Brigade Tridentina
- Repart comant e supuarts tatics:
- 2° Alpins (BAT SALUZZO) di Cuneo (CN)
- 3° Alpins (BAT SUSA) di Pinerul (TO)
- 9° Alpins (BAT L'AQUILA) da L'Acuile (AQ)
- 1° Reziment Artilieire di Montagne (GROP AOSTA) di Fossan (CN)
- 32° Reziment Geni Vuastadôrs (30° BATAJON), Turin
[cambie] Brigade Julia
- Repart comant e supuarts tatics:
- 5° Alpins (BAT MORBEGNO) di Vipiten (BZ)
- 7° Alpins (BAT FELTRE) di Belun (BL)
- 8° Alpins (BAT TOLMEZZO) di Cividât (UD) e Vençon (UD)
- 3° Reziment Artilierie di MOntagne (GROP CONEGLIANO) di Tumieç (UD)
- 2° Reziment Geni Vuastadôrs (BAT ISEO), Trent (TN)
[cambie] Altris Reparts Alpins:
- 2° Reziment Artilierie di Montagne " GROP VICENZA" di Trent (TN), Brigade Artilierie
- 2° Reziment Trasmissions "BAT GARDENA" di Bolzan (BZ), de Brigade Trasmissions Supuart ae Manovre
- 24° Reziment Logjistic di Manovre "BAT DOLOMITI" di Meran (BZ), de Brigade Logjistiche di Proiezion
[cambie] Storie
[cambie] La nassite
Il cuarp dai alpins al nassè ufficialmentri ai 15 di otubar dal 1872 e tal març dal an successîf a forin mitudis sù lis primis 15 compagniis, (la cuindigesime e jere logade a Udin). Il "pari" dai alpins al fo il capitan Giuseppe Perucchetti: Perucchetti difat al veve capît trop ch'al fos impuartant la cuistion de difese dai confins montagnôs dal Ream D'Italie, cenglât des Alps de Ligurie fintremai al Friûl; par chest al si pensà di creâ, pardentri dal regjo esercit, trupis specializatis e reclutadis localmentri, cussì che la grande conoscenze dai lûcs e de vite di montagne ur podeve permeti di operâ e combati cun sicurece e determinazion. In pôc timp da lis compagniis si passà a la creazion di batajons di alpins.
Il 1 di avrîl dal 1875 chei cà a erin i siet batajons alpins:
- 1 Cuneo
- 2 Mondovì
- 3 Torino (Susa)
- 4 Torino (Chivasso)
- 5 Como
- 6 Treviso
- 7 Udin
[cambie] Il batiesim dal fûc
La prime volte ch'a forin clamâts a combati parò, no fo su lis cretis des Alps, ma in Abissinie, te batae di Adue il prim di març dal 1896; difat no son in tancj a savêlu, ma sul finì dal 1895 al ere stât mandât in Afriche un batajon miscliç di alpins, comanât dal tenent colonel Davide Menini: la fuarce dal repart e jere di 20 uficiâi e 954 omps tra sotuficiâi e trupe. Come che invezit al è risavût, la batae e fo piardude, ma tal lôr batiesim dal fûc i alpins a combaterin ben, dant buine prove di lôr, tant che al capitan Pietro Cella e vignì conferide la medae d'aur al Valôr Militâr.
[cambie] La vuere di Libie
Il 1911 al viodè di gnûf in Afriche i alpins, ma chiste volte in Libie: L'Italie e jere in vuere cun la Turchie par la paronance su la Libie, e cussì in chel an a forin mandâts a combati in Libie un grum di batajon alpins: Saluzo, Edolo, Susa, Tomezzo, Verona, Mondovì, Fenestrelle, Ivrea, Vestone, Feltre. Cun lôr a erin ancje 13 batariss di artiglierie di montagne. Finide la vuere, costade ae Italie 3.500 muarts, i batajon Tolmezzo, Susa, Feltre e Vestone a forin riunîts tal "8° Reggimento speciale Alpini" (l'8° regiment al ere di fat logât in Italie) ch'al restà in Libie cul compit di presidiâ la zone.
[cambie] La prime vuere mondiâl
Dilunc la prime vuere mondiâl i alpins a si cuviargerin di glorie, pajant parò un cost alton di sanc. I batajons alpins, che prime de vuere a erin 24 e finide chiste a erin deventâts 88, a puartarin une contribuzions une vore impuartante ae vitorie de Italie su la Austrie-Ongjarie. I fants cun la plume a combaterin par trê ains su pes nestris montagnis in condizions trimendis; difat condiplui che il fûc e il plomp dai "mucs" i nestris alpins, ch'a vevin di stâ par mês e mês platâts tes trinceiis, dispès a plui di 3.000 metros di altece, a vevin cuintri di lôr ancje la criure dal unviêr e lis lavinis: un grum di lôr a muririn inglaçâts o stravuelğuts des lavinis. Cuant che pò e rivave la vierte, e tierminave la "vuere blancje" e a scomençavin i teribils assalts pai cuâi la grande vuere e jè ancjmò vuè innominade, e che par simpri a son restâts te memorie dai combatents. Ae fin da la vuere 25.000 a erin i alpins colâts, 77.000 i ferîts e 18.000 i dispersos.
I reparts alpins ch'a cjaparin part a la grande vuere
In timp di pâs a erin dome i batajons tradizionâi; cun la vignude de vuere a forin mitûts sù ancje i batajons "valle" (milizie mobil) e "Monte" (Milizie teritoriâl), che i lôr organics a erin fâts cun soldâts riclamâts. Di ogni batajon tradizionâl fo creât un batajon "Valle" e un "Monte". Condiplui, dulà che lis condizions di vuere a erin adatatis (come sui glaçârs dal Adamello, ma ancje in Cjargne, sul Pal Pizzul) a si instituirin ancje batajons di alpins schiadôrs
- 1° REZIMENT ALPINS
Pieve di Teco - Valle Arroscia - Monte Saccarello
Ceva - Val Tanaro - Monte Mercantour
Mondovì - Val Ellero - Monte Clapier
- 2° REZIMENT ALPINS
Borgo San Dalmazzo - Val Stura - Monte Argentera
Dronero - Val Maira - Monte Bicocca
Saluzzo - Val Varaita - Monviso
- 3° REZIMENT ALPINS
Pinerolo - Val Pellice - Monte Granero
Fenestrelle - Val Chisone - Monte Albergian
Exilles - Val Dora - Monte Assietta
Susa - Val Cenischia
- 4° REZIMENT ALPINS
Ivrea - Val d'Orco - Monte Levanna
Aosta - Val Baltea - Monte Cervino
Intra - Val Toce - Monte Rosa
- 5° REZIMENT ALPINS
Morbegno - Val d'Intelvi - Monte Spluga
Tirano - Valtellina - Monte Stelvio
Edolo - Valcamonica - Monte Adamello
Vestone - Val Chiese - Monte Suello
Monte Mandrone (schiadôrs)
Monte Ortler (schiadôrs)
Monte Tonale (schiadôrs)
- 6° REZIMENT ALPINS
Verona - Val d'Adige - Monte Baldo
Vicenza - Val Leogra - Monte Berico
Bassano - Val Brenta - Sette Comuni
Monte Pasubio (schiadôrs)
- 7° REZIMENT ALPINS
Feltre - Val Cismon - Monte Pavione
Pieve di Cadore - Val Piave - Monte Antelao
Belluno - Val Cordevole - Monte Pelmo
Monte Marmolada (schiadôrs)
- 8° REZIMENT ALPINS
Tolmezzo - Val Tagliamento - Monte Arvenis
Gemona - Val Fella - Monte Canin
Cividale - Val Natisone Monte Matajur
Monte Nero (schiadôrs)
[cambie] Tra la prime e la seconde vuere mondiâl
Finide la grande vuere, tal 1919, reparts alpins a forin impegnâts in Albanie par çoncjâ une ribelion cuintri dai aleâts. Tal 1935, cuant che l'Italie e jere impegnade a meti sù il sô imperi, come ch'al voleve Mussolini la Division Pusteria e fo mandade a combati in Etiopie: i alpins a combaterin sui plans de Amba Aradam, de Amba Uork e, ancjmò une volte come nel 1896 su l'Amba Alagi. Tal mai dal 1936 la vuere e finì cu la vitorie taliane e i alpins, cun lis altri trupis talianis, a jentrarin a Addis Abeba.
[cambie] La seconde vuere mondiâl
Al scomençâ de seconde vuere mondiâl a erin 5 divisions di alpins:
- 1^ Division "Cuneense"
- 2^ Division "Tridentina"
- 3^ Division "Julia"
- 4^ Division "Taurinense"
- 5^ Division "Pusteria"
Dutis lis divisions a erin componudis di doi regimens di alpins e un di artilierie di montagne, plui un batajon "misto genio".
La campagne cuintri da la Francie
Cuant che l'Italie e declarà vuere a la Francie, ai 10 di jun dal 1940, sul front ocidentâl a erin inschiradis dutis lis divisions di alpins, mancul la Julie. Ancje se la campagne cuintri da la Francie e durà dome dos setemanis, avonde a forin i muarts e i inglaçâts
La campagne cuintri da la Grecie
Tal otubar dal 1940 Mussolini, par fâ viodi a Hitler che ancje l'Italie e jere buine di fâ la vuere lamp al decidè di tacâ la Grecie. Cussì la Julie par e le in Albanie, che dal 1939 e partignive a l'Italie, par invadi lu stât elenic, e dopo da la Julie a rivarin ancje la Tridentina e la Pusteria. L'avanzade dal nestri esercit parò di subit e cjatà ostacui par nuje indiferents, sedi par la disorganizazion che regnave sovrane, sedi par vie dal timp plojôs, ch'al veve fât des stradis grechis riùi di pantan là che no si cumbinave di lâ indenant, e i mûs dai alpins a si sprodondavin e a inneavin tal pantan. Condiplui la fuarte resistence dal esercit grêc e stramudà l'avanzade dai talians intune ritirade: lis nestris trupis a scugnirin tornâ indaûr fin a l'Albanie. Al vignì un unviêr cun tante nêf, e tancj a forin i alpins muarts pai colps dal nemìc e pal frêt. Dilunc la dolorose ritirade e i combatiments su lis monts de Grecie i alpins a scriverin pagjinis di glorie: Puint di Perati, Golico, Pindo a son nons che par simpri resteran ta la storie di chest cuarp. Par finî, tal avrîl dal 1941 i todescs a jentrarin in vuere ancje lôr cun la Grecie, che cussì e fo batude e concuistade. Daspò 6 mês di patiment la campagne di Grecie e jere terminade.
La campagne di Russie
Tal 1941 Hitler al veve declarât vuere a la Russie di Stalin, e la veve invadude cun milions di omps. Mussolini, par no mancjâ a chê e varès vût di jessi la grande vitorie cuintri il comunism daurman al mandà in Russie a combati cui aleâts todescs trê divisions di fantarie plui cualchi repart minôr: al nassè cussì il CSIR, Corpo di Spedizione Italiano in Russia; al faseve part dal CSIR ancje il "Monte Cervino", batajon di alpins schiadôrs. Parò al fo l'an sucessîf, tal setembar dal 1942, che e scomençà la grande epopee dai alpins in Russie: di fat il CSIR al deventà l'ARMIR, Armata Italiana in Russia, passant da trê a dîs divisions; di chestis dîs trê a erin di alpins: La "Julia", la "Cuneense" e la "Taurinense", par un totâl di 60.000 alpins. Intun prin moment lis divisions alpinis a vevin di jessi mandadis su lis monts dal Caucas, ma al le a finî ch'a forin invezit mandadis sul front dal Don, tal mieç de grande planure russe. I alpins a sgjavarin ae destre dal Don lis lôr trinceis e a si prepararin a passâ cussì il lunc unviâr rus. Fin dal prin moment al ere stât clâr par duç che i alpins ju si cjatavin in une situazion di nete inferioritât ai nemîs rus; di fat la montadure dai alpins e jere juste par combati in mont: ognidun al veve il sô fusîl, pò par ogni combagnie a erin un pâr di mitrais, e i canons da l'artilerie a erin chei piçui da 75/13; insome no si podeve tignî il bacìn a la barbe dai rus, ch'a vevin miârs di cjârs armâts, lancemissii, aereoplans. Pai prins mês parò la vite pai combatents e passà a vonde cuiete; al fo a decembar ch'al scomençà l'unfiêr. Ai 19 di novembar dal 1942 l’Armate Rosse e slançà l’ofensive sul front dal Don stravualgint a lis alis ongjarès, rumens e lis divisions di fantarie talianis. Viars la metât di decembar la Julia, che e jere inmò inschirade su la linee dal Don, e fo cjolte sù dai sotets, sostituide da la Division Vicenza, e mandade a fermâ e a parâ indaûr lis trupis russis ch'a stevin sfonderant a sud, al pâr da la Cuneense. Platâts tes lôr busis sgjavadis tal mieç de stepe glaçade, e cun tun rapuart di inferioritât di 1:13, i omps de Julia a fermarin par un mês l'avanzade dai rus: il setôr di Novo Kalitva là che e operà la Julia al fo il sôl a nord di Stalingrât dulà che i rus non forin bogns di sfonderâ. Tal decembar dal 1942 la grande ofensive sovietiche (Operazion Saturni) cuntune manovre a tanae, lant indenant in profonditât in bande des divisions, e cercenà aes spalis il Cuarp di Armate Alpin siarantal intune enorme sachere. I alpins a combinarin di sfonderâ viars la bande meridionâl dal setôr tignût dal ARMIR. Tal mieç dal rigorôs unviêr 1942-43 il Cuarp di Armate Alpin lu si cjatà cussì a scugnî ripleâ in condizioni cence rotabii, cence mangjative, cence vistîts adatâts (un grum a erin chei ch'a vevin scjarpis cun la suele di cjarton) a sopuartâ i -40° vie par 25 batais di sfonderament e retrovuardie, fino ae nomenade batae di Nikolajewka, ai 26 di zenâr dal 1943, che e permetè ai alpins di metisi in salvament in chês ch'a erin lis gnovis retroviis.
[cambie] La vuere civîl
Tierminade in mût disatrôs la campagne di Russie, i reparts a forin rinconstituîts cun gnûf complements, e cualchi batajon (soredut chei dal 8° alpins, ch'a erin di stanzie in Friûl) al fo doprât al cunfin cun la Yugoslavie, che in chê volte al ere plui in là che vuè (la valade dal Lusinç e faseve part dal Ream di Italie) in operazions di cuintrivuerilje cuintri i partigjans sclâfs. In complessîf te vierte e te istât dal 1943 la vite pai alpins talians, mancul pai reparts ch'a combatevin cuintri i partigjans al cunfin orientâl e tai Balcans, e scorive cujete; al rivà parò il 8 di Setembar. Come che ducj i soldâts dal esercit talian, i reziments alpins a forin lassâts a slas, cence ordins e cence savê ce fâ, cussì che reparts intîrs a vignirin caturâts dai todesc che intratant, a la notizie dal armisitzi, a erin plombâts cun un grum di reparts in Italie vie pal Pas dal Brennar. Pai alpins caturâts a scomençarin mês e mês di sofarence tai cjamps di concentrament todescs, là che un grum di lôr a muririn di fan e di fadie. Pò cun la nassite de Republiche di Salò e dai prins moviments partigjans e cjapà vite une vere e proprie vuere civîl, che viodarà i talians combatisi par cuasi doi ains. Tancj a forin i alpins ch'a scelgerin di lâ in mont a combati cuintri i nazifasciscj deventant partigjans, e tancj a forin ancje chei che invezit a restarin a pâr dai todesc e a si aruolarin, o forin obleâts a aruolâsi, tal esercit de Republiche di Salò; tal esercit de Republiche e jere difat une divisions di alpins, la "Monterosa", e condiplui al ere un reziment, il "Tagliamento", formât soredut di furlans, ch'al faseve cuintri i partigjans che a scombatevin i nazifassiscj su lis monts Juliis slavis e te Slavie furlane. Te Italie meridionâl, là ch'al ere fuît il Re, intant al si ere formât un gnûf esercit, clamât "di liberazion":ancje in chest esercit a erin reparts alpins, i batajons Piemonte, L'Aquila e Monte Granero, ch'a combaterin cui aleâts par parâ fur de Italie i naziscj.
[cambie] Dal Ream a la Republiche
Finide la vuere, biel ch'al vignive formantsi il gnûf esercit, a vignivin ricontituîts acje i reparts alpins: te vierte dal 1946 a cjaparin di gnûf vite il 4° Reziment (cun sede a Turin), il 6° Reziment (cun sede a Bolzan) e l'8° (cun sede a Udin), pò tal arc di cualchi an a forin constituidis lis brigadis, ognidune cuntun reziment di Alpins e un di Artilierie di Montagne. Tal 1953 chiste e jere la composizion dai reparts alpins dal esercit talian:
- Brigade Julia: 8° Reziment Alpins (batajons Feltre, Tolmezzo, Cividale e L'Aquila) e 3° Reziment Artilierie di Montagne (grops Belluno, Conegliano e Gemona)
- Brigade Tridentina: 6° Reziment Alpins (batajons Bolzano, Trento e Bassano) e 2° Reziment Artilierie di Montagne (grops Vicenza, Verona e Asiago)
- Brigade Taurinense: 4° Reziment Alpins (batajons Aosta, Saluzzo, Susa e Mondovì) e 1° Reziment Artilierie di Montagne (grops Aosta, Susa e Pinerolo)
- Brigade Orobica: 5° Reziment Alpins (batajons Edolo, Tirano e (dal 1956) Morbegno) e 5° Reziment Artilierie di Montagne (grops Bergamo, Sondrio e Vestone)
- Brigade Cadore: 7° Reziment Alpins (batajons Pieve di Cadore, Belluno e (dal 1956) Feltre) e 6° Reziment Artilierie di Montagne (grops Lanzo, Pieve di Cadore, Agordo)
[cambie] I alpins vuè
Cumò che no jè plui la naje (abulide tal 2005), i alpins no vegnin plui reclutâts tai paîs des Alps o dut câs tes zonis di tradizionâl reclutament alpin (ven a stai dutis lis regjons de Italie Setentrionâl, l'Abruzzo e cualchi altre zone dal centri Italie), ma a vegnin di dute Italie. Al dì di vuè no'l è plui il pericul di vueris cui paîs ch'a cunfinin cun la Italie, e par chest tai ultins ains a son stâdis grandis discussion s'al fos ancjemò il câs di tignî in vite il Cuarp dai Alpins, ch'al ere nassût par difendi i cunfins montagnôs de Italie: i alpins a son restâts, ma il numar dai reparts al è stât une vore ridusût (ma vignude mancul la naje dut l'esercit al à piardût un grum di personâl). I reparts alpins a son spès mandâts in mission tal forest. Vuè (2008) un alpin sempliç al cjape 850 euros al mês (50 plui di un soldât normal); la pae e jè simpri plui alte biel lant su di grât, fin a rivâ ai 6.000 euros dai gjenerâi.
[cambie] Il cjapiel
Il cjapiel al è il "simbul" dai alpins, e al è ce che ju difarenzie dai altris soldâts; al è componût da:
[cambie] La plume
La plume e jè lungje plui o mancul 25 - 30 cm, e e ven puartade un pôc par daûr ae bande çampine dal cjapiel. E jè nere di corvat par la trupe, di acuile maron par i sotuficiâi e i uficiâi inferiôrs e blancje di ocje pai uficiâi superiôrs.
[cambie] La napine
La napine jè il discut di lane lì che e jè impirade la plume. Une volte la napine e coventave par distingui ju diviers batajons dal regiment, e par chest, a seconde dal batajon e podeve jessi blancje, rosse o verde, o ancjmò turchine se il regiment al contave 4 batajons. I colôrs a erin chei de bandiere taliane, plui il turchin de Cjasade dai Savoia. Al dì di vuè lis napinis dopradis dai diviers reparts a son:
- Blancje: 5° Reziment alpins (Morbegno), 7° Reziment alpins (Feltre)
- Rosse: 8° Reziment alpins (Tolmezzo), Centri Adestrament Alpins (Aosta)
- Verde: 2° Reziment Alpins (Saluzzo), 6° Reziment Alpins (Bassano)
- Turchine: 3° Reziment alpins (Susa), 9° Reziment alpins (L'aquila)
- Turchine, discut neri, "R" blancje: supuarts rezimentâi (CCSL rezimentâi)
- Turchine, discut neri, "B" blancje: supuarts di Brigade (RCST "Taurinense" e RCST "Julia")
- Turchine, discut neri, "CA" blancje: supuarts di Cuarp di Armate: Repart Comandt Comalp e 4° Rez. Alpins Paracadutiscj
- Blu: Centri Adestrament Alpin (mancul il Bat. Aosta)
Par la Artilierie di Montagne:
- verde, oval neri, numar de batarie in zâl: par lis diviersis batariis dar reziments
- verde, oval neri, "CG" blancje: BCSL rezimentâi
- verde, oval neri cence sigle: personâl fûr di cuarp
Par il Geni e lis Trasmissions:
- cremis
Par i Servizis:
- viole
I maresciâi e i uficiâi inferiôrs e superiôrs a puartin la napine in metal dorât, invezit i Gjenerâi la puartin di metal indarintât.
[cambie] Il grât
Il grât sul cjapiel lu puartin dome di marescial in sù. Al è logât simpri ae çampe dal cjapiel, dongje de plume e de napine.
- Gjenerâl di cuarp di armate: Galon di arint cun 3 stelutis
- Genenerâl di division: Galon di arint cun 2 stelutis
- Gjenerâl di brigate: Galon di arint cun une stelute
- Colonel: Un galon grues e 3 galons piçui d'aur a V ribaltade
- Tenent colonel: Un galon grues e 2 galons piçui d'aur a V ribaltade
- Majôr: Un galon grues e un galon piçul d'aur a V ribaltade
- Capitan: 3 galons d'aur a V ribaltade
- Tenent: 2 galons d'aur a V ribaltade
- Sot-tenent: Un galon d'aur a V ribaltade
- 1° Marescial "lûctenent": Un galon d'aur vergelât di neri a V ribaltade, su font ros, plui une stelute
- 1° Marescial: Un galon d'aur vergelât di neri a V ribaltade, su font ros
- Maresciai: Un galon d'aur vergelât di neri a V ribaltade
[cambie] L'ornament
L'ornament al ven puartât sul denant, e al è neri, di plastiche, par la trupe, dorât pai sotuficiâi e i uficiâi. L'ornament al cambie par lis diviersis specialitâts:
- Alpins: acuile insomp di une cuarnete cun doi fucîi incrosâts
- Artilierie di Montagne: acuile insomp di une cuarnete cun doi canons incrosâts
- Geni Pionîrs: acuile insomp di une cuarnete cun dos manariis incrosadis
- Geni Vuastadôrs: acuile insomp di une cuarnete, spade, granade infogade e dos manariis incrosadis
- Trasmisions: acuile insomp di une cuarnete, antene, folc e dos manariis incrosadis
- Transpuarts e Materiâi: acuile e ingranaç alât
- Sanetât (uficiâi miedis): acuile, stele a cinc pontis cun crôs rosse e bastons di Esculapi incrosâts
- Sanetât (sotuficiâi e trupe): acuile, stele a cinc pontis cun crôs rosse
- Aministrazione Comisariât: acuile, corone di toratis, tarondut viole e ģoe di laurâr


text:
Gnespolâr
- Non furlan: Gnespolâr
- Non sientific :Mespilus germanica
Ancje cheste plante e à la sô divignince dal aprûf Orient o da l'Europe disot. De famee des Rosacee, il gnespolâr al pues rivâ fintremai a une altece di dîs metris. Inte Furlanie al ven su tal plan e tes zonis de mont mezane e basse, par altri ca e la insalvadeât tai boscs.
Il mespilus germanica si preferìs cui ramaçs ben disponûts dut in tor il tronc e cuviert di une stiele grise e ruspie. Lis fueis a son lungjis, ovâls e a àn la ponte cjonçade. In ponte a çuf di curts zermois a vegnin fûr lis rosis, bielis di viodi, cun cinc petai cjapâts dentri tal cjalis. Inmò il cjalis al reste zontât a la ramute e vierzintsi al lasse spazi a la pome che e cres.
La pome si clame gnespul, e e je tal prin une vore dure, verdone e garbe par po daspò cuistâ un colôr zâl brun. Di madure e devente dolce e muslite, vâl a di adate di puartâ in taule a la fin di un gustâ.


text:
Partigjan
Il partigjan al è un combatent armât che nol fâs part di un esercit regolâr, ma a un moviment di resistence organizât in grups. In Italie, cu la peraule partigjan, si intint normalmentri cui al faseve part de Resistence taliane in te Seconde Vuere Mondiâl. Carateristiche dal partigjan al è il no vê intor une divise militâr.
La vuere partigjane e je scuasit simpri une vuere di resistence cuintri une ocupazion militâr, une colonizazion di un teritori de bande di cualchi paîs. Tal chest sens, si ricuardin l'Esercit di liberazion de Jugoslavie, la Resistence todescje (la Rose Blancje e la Rote Kapelle). Jerin moviments partigjans ancje tal cas di vueris civîi come tal câs de vuere civîl spagnole.
[cambie] Carateristichis dal partigjan
- Partecipazion volontarie
- Nol puarte une divise militâr o cualchi segnâl di ricognossiment (pal dirit internazionâl al ûl di jessi une fuarce iregolâr)
- Organizazion in grups armâts
- Doprâ un sorenon par no fâsi ricognossi


text:
LADINIE. Fiestis di identitât ladine e romancie fûr dal Friûl
Chest mês e cole, ancjemò une volte, la Fieste de nestre Patrie furlane che e ricuarde la nassite dal Stât patriarcjâl furlan ai 3 di Avrîl 1077. Une date une vore impuartante pe nestre storie che e segne la costituzion di un teritori metût sot la jurisdizion feudâl dal Patriarcje di Aquilee fintremai al Cuatricent. Un teritori che al veve parfin un Parlament, formât di siôrs e di libaris comunitâts, che il Patriarcje al veve di rispietâ.
Lis iniziativis par memoreâ cheste date nus àn puartât a domandâsi ce che al sucêt tal mont ladin e se ancje chei altris popui e vedin ricorencis similis. Di ca e tache, duncje, la nestre ricercje.
LA FIESTE DE UNITÂT LADINE_ Une date impuartante pal mont ladin e je chê dai 14 di Lui, cuant che si ricuarde la unitât ladine. Di fat, i Ladins dolomitans a son sparniçâts su trê diviersis provinciis e no esist une unitât politiche, ma la comunance linguistiche e culturâl e je di sigûr fuarte. Ve alore che la “Union Generela di Ladins dla Dolomites”, la associazion storiche che e cîr di promovi la unitât ladine, e à sielzût la date dai 14 di Lui par meti adun i ladins e fâ jeve su la lôr apartignince comune.
La date e ricuarde la grande manifestazion popolâr tignude sul pas Siele tal 1946, cuant che la int si jere dade dongje par domandâ al gnûf guvier statâl, dopo la fin de Seconde Vuere Mondiâl, la riunificazion dai ladins. Di fat, dopo il 1945 a ierin nassudis a Cortine la Union Popolâr Dimpeçane e a Meran la Union Culturâl dai Ladins che a vevin tacât a burî fûr volantins cul messaç: “O sin cinc bielis valadis, o vin tantis pussibilitâts di disvilup… Metìnsi adun”. Tal 1946 al nassè il partît politic “Zent Ladina Dolomites” che al riclamave la parificazion de lenghe ladine cun chê todescje e taliane, l’insegnament, la toponomastiche e la aministrazion par ladin, la creazion di un organisim ladin autonomist. Al fo propite chest grop politic a inmaneâ la manifestazion dai 14 di Lui che e tirà dongje ben 3000 ladins di dutis lis zonis. Vuê la fieste e je celebrade devant dal ricès Salei a Canazei in Val di Fasse, là che al è poiât un monument in ricuart dal fat, cu la scrite “Inant adun”, ven a stâi “Anìn indevant insieme”.
LA FIESTE DE LENGHE E DE IDENTITÂT CULTURÂL LADINE_ Ae fieste pe unitât ladine si zonte chê imbastide tal 2009 tal Fassan (a Poza di Fasse): si trate di une fieste di lenghe e identitât culturâl ladine, cognossude come “Aiusciuda ladina” (”Vierte, primevere ladine”) par vie che si ten ai prins di Mai e che e ricuarde la date storiche dai 5 di Mai dal 1920, cuant che pe prime volte i ladins di Siele e larin incuintri ai ladins di Gardene par mostrâ la volontât di creâ un popul unic par storie, lenghe e culture. La fieste e je componude di cinc zornadis di discussion, teatri, musiche suntun teme precîs (come l’artesanât ladin, la economie ladine, il lengaç e vie indenant), organizadis dal Comprensori Ladin, de Union di Ladins de Fascia, de Scuele ladine, dal Istitût Culturâl ladin, cul jutori de Provincie di Trent. E intint valorizâ la lenghe e lis risorsis dal teritori, specialmentri de Val di Fasse.
LA MANIFESTAZION “CONVIVENZA” TAI GRISONS_ Tal cjanton dai Grisons no je une zornade par ricuardâ la identitât e la culture romancie, e chest al è sclarît dal fat che il romanç e je une des trê lenghis feveladis tal cjanton svuizar, insieme al talian e al todesc. No je duncje une unitât linguistiche che e permetedi une fieste “comun”. Ma, stant che lis diviersis comunitâts a àn pôc scambi e comunicazion tra di lôr, la Lia Rumantscha (che e je la principâl organizazion di promozion e tutele dal rumanç) e à inmaneât tal 2010 une manifestazion, clamade “Convivenza- Gemeinsam en Grigioni”, cul intindiment di tirâ dongje int di culture e lenghe diferente de zone e scombati cuintri i conflits e la mere sorevivence, par costruî insieme une comunitât madure, imparâ a vivi insieme e no dome un dongje di chel altri, e rinfuarcî la coesion te diviersitât.
L’event si è tignût ai 16 di Otubar dal 2010 a Cazis e a àn partecipât ancje la Pro Grigioni Italiano (associazion di promozion dal talian tai Grisons) e la Walservereinigung Graubünden (pe tutele dal todesc e de variante walser).
Cheste fieste e je par cumò restade uniche, ma e rapresente un model di puartâ indevant par riclamâ la atenzion su la diviersitât e la ricjece de identitât dai Grisons che a son pardabon une piçule Svuizare, par vie che intun sôl cjanton a son trê lenghis des cuatri nazionâl tai trê cjantons svuizars. ■
Ilarie Colùs


text:
EDITORIÂL - Ocjo, si vierzin lis scuelis!
No crôt che a saran lôr a lei l’articul ma di sigûr al è par lôr che o scrivìn, che o cirìn di tignî alte la bandiere dal Friûl e de sô int. O volarès pardabon saludâ e augurâ ogni ben a dutis chês frutinis, a chei fantacins che, in chescj dîs achì, a tachin di gnûf a lâ a scuele.
Al è impuartant studiâ, i nestris vecjos lu savevin ben e a àn fat ogni fature parcè che almancul cualchidun in famee al fos “studiât”. Ma lu savevin ancje chei plui zovins che a àn combatût une vore par vê la Universitât furlane.
Ancjemò plui impuartant che te scuele no si vedi di vergognâsi de nestre lenghe furlane, di no sintîsi contadins, puare int, dome parcè che cualchi pipinot in catedre al sburtarà par fâle dismenteâ, o piês ancjemò al tacarà a dî che cussì no si impare a lei e scrivi ben par talian.
Al jere un adesîf une volte dulà che al jere scrit: “Furlans, fevelait furlan che al è onôr e no vergogne”. Al larès ristampât par tignîlu simpri tal cjâf, soredut in chest moment dulà che al somee che sparâ cuintri la marilenghe al sedi deventât un sport talian.
E invezit ancjemò une volte miârs di gjenitôrs a àn scrit neri su blanc che a àn voie che i lôr fîs a puedin studiâ il furlan a scuele.
Fevelìnsi clâr: no son robononis, anzit, ma al è alc di dulâ partî e no nus a àn regalât nuie.
Une gruesse responsabilitât le àn mestris e professôrs: che no cirin di butâle in staiare o piês ancjemò che no vedin di viodi l’insegnament de lenghe tant che une ore di pause.
Chel pôc che si cjatarà tes aulis nus è costât fadie e lotis, che nissun di lôr si permeti di contentâsi di contâ une flabute o suiâse cuntune cjançonute.
O vin di vê rispiet pai nestris fruts, pal lôr doman. Noaltris o sin avonde usâts cuintri lis sflocjis e la arogance, lôr no.
A noaltris al è dificil fânus pôre o piês fânus tasê: a podin provâ a brusâ il prât ator di nô ma prime o dopo la ploie e rive simpri.
Dificil contânus balis come che a stan fasint a Triest e a Rome ma la nestre responsabilitât no je chê di fâsi i compliments di bessôi parcè che o sin brâfs a resisti, ma che di no molâ, propit parcè che chei frutins no nus domandin doman: “Parcè no lu vêso fat?”. ■
DREE VALCIC


text:
CONTECURTE. Sisto e i cavalîrs
Sisto al jere pene lât fûr a cjoli il lat te stale e lu steve fasint boli, tal cit sul fogolâr, cuant che so pari i veve sberlât: «Sisto! Moviti a fâ di gulizion, che tu âs di lâmi dal bigatin a comprâ i ûfs dai cavalîrs».
A chês peraulis, il frut si jere visât dal disastri che al veve cumbinât l’an prime.
I cavalîrs a vevin za cjapât la fuee des cuatri, cuant che lui, sberlant, si jere inçopedât e al jere colât come un piruç su lis grisolis plenis di galete.
So pari i veve dite sù di dut e al veve tacât a scufiotâlu, fin che nol veve scugnût rivâ so nono Gjino a fermâlu.
Il cisâ dal lat su lis boris al veve fat tornâ Sisto in se e, sintint lis cjampanis bati lis siet, al jere corût vier cjase di Bepo Galete, che ai prins di Mai al vendeve i ûfs di cavalîr.
***
Sisto e so fradi Pieri, plui grant di un an, a vevin mangjât di corse la polente e la fertaie cul sclopit.
No viodevin la ore di lâ a cjapâ sù lis fueis di morâr par sfruçonalis sui cavalîrs pene vignûts fûr dal ûf.
Pene lâts fûr, Sisto si jere rimpinât sul prin morâr, començant a tirâ jù fueis e ficjantlis ta lis sachetis.
«Ma tu sarâs cjastron,» al veve sberlât Pieri, «ven jù che tu âs sbaliât morâr!»
«Parcè varessio sbaliât?» al veve rispuindût Sisto, stiçât.
«O vin di cjoli lis fueis di un cu lis moris verdis, parcé che a son plui buinis, pai cavalîrs».
Nie di fâ: ancje se Sisto si impegnave, nol rivave a cumbinâ une juste.
Al veve ancjemò di imparâ un biel pocjis di robis…
***
La taule de cusine e jere plene di ramascjis e Sisto e sô mari a jerin daûr a stacâ lis fueis di butâ sui pezons plens di cavalîrs. Da lis lungjis grisolis si sint il furmiâ des besteutis che a crustavin dî e gnot.
«Pene che o vin finît, vuê o podìn butalis cence taialis, parcè che cumò son avonde grancj».
A chês peraulis di sô mari, Sisto al jere saltât sù pe contentece: «Alore cumò o lavorìn di mancul!»
«Eh, Sisto, o vin pene començât… tu viodarâs ce tantis fueis che o vin di cjapâ sù!»
«Ma scugnìno propit tignî dutis chestis bestiis?»
«Tâs e lavore! Che cun chei bêçs o vin di finî di paiâ il cjamp e lis samencis!»
«Sì, lu sai, ma a fasin un rumôr di no podê durmî di gnot…»
E intant che a finivin di messedâ fueis, fûr, si rivave a sintî il rumiâ des vacjis e il sfreolâ dal nono che al uçave il falcet.
***
Sisto, Pieri, sô mari e dute la famee a jerin daûr a netâ la galete, gjavant la bavele dal stran.
Nono Gjino al veve spiegât che bisugnave prime tirâ vie il fîl che si podeve, si lu faseve sù intune bachete e dopo si striçave par cjapâ sù dute la sede pussibile.
Sisto, intant che al meteve vie la sede, al pensave za al savôr des cjariesiis, content parcè che almancul chest an nol veve cumbinât nuie di mâl.? ■
Classis 3eA - 3eB, Cors di furlan 2011/12


text:
Archive for the ‘Meditantlis tal so cûr’
A corin i agns e di emigrants in Friûl int rive simpri di mancul. In chest mês di Avost tal gno paîs al è capitât cualchidun; si ju scolte, si cjacare di atualitât, si sint trop che a àn vivût di forescj in altris paîs e… no sai parcè, o ai colegât i emigrants di [...]
Posted on on Agosto 29th, 2012 in
2012, Articoli, Avost, Meditantlis tal so cûr |
No Comments »
Al è grant, al tocje il nestri cûr l’aveniment di chest 27 di Mai 2012, sere des Pentecostis, li che tal Teatri Giovanni da Udine a son stâts ringraciâts i 1.127 letôrs che l’an passât si son dâts une man pe leture continuade de Bibie tal oratori de Puritât a Udin.
Di chest event di usgnot, [...]
Posted on on Giugno 29th, 2012 in
2012, Articoli, Jugn, Meditantlis tal so cûr |
No Comments »
Vuê o sin domenie 22 di Avrîl; e je soresere e si cjatìn a Vençon. No je une biele zornade: un cîl fumul e ploie a seglots; riuluts che a corin su la strade e aiar che al travane. Si cjatìn te contrade dite dal Patriarcje Bertrant, daprûf de cjase di pre Antoni; di fat [...]
Posted on on Maggio 16th, 2012 in
2012, Articoli, Mai, Meditantlis tal so cûr |
No Comments »
A jerin i agns cincuante-cincuante cinc cuant che mê mari, vude te sachete une palanche in plui, si è cjolte il lusso di comprâ une cjadreute; cussì di sere vie pal estât si sentave un moment sul puiûl di cjase che al deve jù su la strade dal paîs. Di li e cjalave, e polsave.
Mi [...]
Posted on on Marzo 20th, 2012 in
2012, Articoli, Març, Meditantlis tal so cûr |
No Comments »
Al è chest un titul che si podarès dâi a une prime riflession sul vescul bons. Alfredo Battisti che nus à lassâts ai prins di Zenâr di chest an.
Mi contavin che un om al jere rivât in chel altri mont e al voleve vê un incuntri personâl cul Pari eterni par vie des tremendis injutiziis [...]
Posted on on Febbraio 15th, 2012 in
2012, Articoli, Meditantlis tal so cûr, Zenâr-Fevrâr |
No Comments »
La liturgjie dal timp di Nadâl e cjante: “Biel che un cidinôr cuiet al invuluçave dutis lis robis e la gnot e jere a mieç dal so cors, la tô Peraule onipotente, Signôr, e je vignude jù dal cîl, des sentis reâls”.
Al torne Nadâl: forsit un Nadâl mancul superficiâl tun mont scandalôs, mancul sunsurôs tun [...]
Posted on on Dicembre 16th, 2011 in
2011, Articoli, Dicembar, Meditantlis tal so cûr |
No Comments »
No sai ce che Novembar al pues dî a lis gnovis gjenerazions, ma par nô, Novembar al è il mês des zornadis dai Sants e dai muarts, dai ricuarts di chei che par simpri nus àn saludâts. Al è il mês de eterne domande: si tornarìno a cjatâ?
Agns indaûr cuant che o jeri plevan a [...]
Posted on on Novembre 9th, 2011 in
2011, Articoli, Meditantlis tal so cûr, Novembar |
No Comments »
Cjalant l’insert de Patrie dal Friûl: “Speciâl leture continue de Bibie par furlan - La storie, la int, lis emozions dal event culturâl plui grant dal 2011 in Friûl” e partecipant al incuintri in sale Ajace a Udin pe presentazion dal insert mi è vignût tal cjâf il verset dal Vanzeli: “I ultins a saran [...]
Posted on on Ottobre 13th, 2011 in
2011, Articoli, Meditantlis tal so cûr, Novembar |
No Comments »
A son di scoltâ cun grande atenzion; a son pôcs, simpri mancul. A son la ultime vôs di une int che e à savût di patî. A son i emigrants: feminis e oms di valôr che e àn molât cheste tiere cjalant a un mont gnûf, a un gnûf avignî. A àn fat il biliet [...]
Posted on on Agosto 15th, 2011 in
2011, Articoli, Avost, Meditantlis tal so cûr |
No Comments »
Il timp al cor e o cjalìn za al avôt dal popul furlan pe solenitât dai Ss. Ermacure e Furtunât. Ca di cualchi dì si cjatarìn a Aquilee. Il nestri pinsîr al va ai agns passâts e la domande e reste simpri la stesse: in chê Messe varìno di avilîsi o di ringraziâ, dome pensâ [...]
Posted on on Luglio 15th, 2011 in
2011, Articoli, Lui, Meditantlis tal so cûr |
No Comments »
Pues dâsi che al sedi timp pierdût e sore dut che al dedi fastidi il criticâ cheste nestre struture eclesiastiche, ma e dîs la filosofie popolâr che “la lenghe e bat li che il dint al dûl” e tal Vanzeli il Signôr al vise: “Là che al è il to tesaur, li al sarà ancje [...]
Posted on on Giugno 23rd, 2011 in
2011, Articoli, Jugn, Meditantlis tal so cûr |
No Comments »
Cheste volte la int dal Friûl si è presentade in public come che pre Checo al varès volût: cul cjapiel sul cjâf. Di fat l’event de leture continue de Bibie par furlan, concludût Sabide ai 9 di Avrîl, al è stât un moment unic che al restarà te nestre memorie; une buine semence che, o [...]
Posted on on Giugno 23rd, 2011 in
2011, Articoli, Mai, Meditantlis tal so cûr |
No Comments »


text:
MUSICHE. Leterature on the air
Promovi la cognossince de gnove leterature furlane e invoiâ la int a scrivi par furlan. A son chescj i intindiments di fonde di dôs gnovis trasmissions di Radio Onde Furlane, tacadis cu la Vierte di chest an.
La prime e je “Peraulis scritis, peraulis ditis”, che e va in onde la sabide a 8 e mieze di buinore. Il program al à chê di svicinâ il public de radio ae leterature furlane dai nestris dîs par mieç de leture dramatizade di une cuindisine di contis scritis di autôrs tant che Raff BB Lazzara, Maurizi Mattiuzza, Stiefin Morat, Pierluigi Visintin, Laurin Zuan Nardin, Marco Stolfo, Boris e Ferdinando Passone e publicadis su “La Comugne” e su altris rivistis specializadis. A prestâ la sô vôs e la sô interpretazion a chescj tocs di leterature contemporanie e je la atore Aida Talliente, protagoniste sei di cetancj spetacui teatrâi di sucès sei in passât di altris trasmissions di argoment leterari e teatrâl su lis frecuencis di Radio Onde Furlane.
La seconde e je “Onde Curte”, iniziative radiofoniche che partìs de esperience dal blog leterari “Contecurte”. Ogni dì, dal lunis al vinars, tor 8 e un cuart di buinore (dopo dal GR e dal Meteo), tal palinsent di Onde Furlane a vegnin dadis fûr pirulis di leterature cu la leture di une des contis curtis – cun gjenars che a van dal horror al romantic, dal sociâl al ironic – publicadis sul blog di autôrs zovins za cognossûts o esordients. Ancje in chest câs si cjate la vôs di Aida Talliente. Cun di plui a lein lis contis curtis ancje Raffaele Serafini, che tra lis altris al è editor inte redazion di Edizioni XII, scritôr di narative e un dai creadôrs dal blog di “Contecurte”, Francesco Tami – scritôr e musicist, l’unic a vê vinçût Premi S. Simon, concors par senegjaturis in lenghe furlane dal CEC, e Premi Friûl – e Barbara Minen, colaboradore di Onde Furlane che zaromai di agns e cure la trasmission di leturis “La ore dal te”.
Tra lis novitât che tai ultins mês a àn inricjît il palinsest de radio libare dai furlans a meretin ricuardâts ancje il gnûf cicli dedicât ae musiche pal cine de rubriche di divulgazion musicâl “Corais musicâi”, curade e condusude di Lia Bront, in onde ogni dì, dal lunis al vinars, tor 7 e 30 di buinore. ■
Redazion


text:
MUSEUS. Tiere Motus, no un museu ma une mostre permanente
A fevelâ dal taramot dal Friûl si riscje simpri di colâ te retoriche, di dî robis che a son za stadis straditis, a cjalâ intun moment de nestre storie cuntun voli che aromai al à za viodût dut.
Ma se si va a visitâ la mostre Tiere Motus a Vençon si ven fûr cun alc di plui tal spirt, une consapevolece gnove.
Il fin di cheste mostre al è sì di mostrâ i events sucedûts tal 1976, la disperazion de int, une tiere sdrumade in pôcs minûts, ma no dome. Ce che al ven fûr plui di dut e je une fuarte sensazion di sedi jentrâts in ce che al è stât pardabon il Friûl, prin e dopo di chei acjadiments. Une tiere uniche che e à reagjît in maniere uniche.
Cheste esposizion e je ancje volude par no pierdi la memorie, par riscuvierzi di un continui elements che prime no si cognossevin, par viodi ancje i aspiets positîfs dal taramot sul Friûl.
IL TITUL_ Za il non de mostre nus conte une identitât ben delineade: tiere, par furlan, e motus, par latin, a metin adun dôs lenghis antighis che a àn fat la storie de nestre tiere.
Se po o lin a viodi ce che al jere il Friûl fint in chei agns pal rest dal mont si rindarìn cont che ce che al è stât fat al è stât inmò plui straordenari. O jerin dome “une zone dongje Vignesie”, cence identitât, cence teritoris ben delineâts, ma propit chest façolet di tiere i à dât di insegnâ al mont intîr.
LA MOSTRE_ Jentrant te prime part de esposizion si ven cjapâts dentri di une onde emotive no di pôc: lis fotos dai prins socors, dai prins moments dopo dal disastri a son fuartis, ma a scuegnin contâ ce che e je la realtât de situazion. Nol è facil cjaminâ jenfri lis maseriis, i ferîts, lis riis di cassis, ma si à di lâ indevant par capî.
La cjarte des zonis colpidis e mostre il parcè che chel dal 1976 al ven clamât “taramot dal Friûl”, no son confins, no son paîs plui di chei altris, al è un grant disastri gjenerâl daspò 2500 scossis.
Si môf une grande machine di solidarietât, in gracie ancje dai politics in cjarie in chel moment, ma i furlans a son za a vore, mostrant une dignitât fûr di misure.
LA STAMPE_ Fint in chel moment cuasi discognossût a la grant part dal mont il Friûl al devente il centri de informazion di centenârs di testadis gjornalistichis, ancje in gracie dai gjornaliscj furlans fûr dal Friûl che a pontin lis lûs su chê tiere sdrumade ma ustinade a jevâsi sù daurman.
IL MODEL FRIÛL_ Tancj a son chei che a vegnin a visitâ cheste esposizion par capî ce che al è stât il “model Friûl” post taramot, un esempli di eficience e di capacitât di intervent che al à caraterizât chest event.
Al è un model però che nol è trasferibil in altris contescj, ancje talians, stant che al à cjapât dentri tancj fatôrs che no saressin replicabii nancje chi in Friûl tal dì di vuê. Il moment politic di chei agns, lis cussiencis popolârs, la determinazion di ogni strât sociâl al à puartât a chel miracul che forsit nol sarà plui pussibil replicâ, ancje se al ven studiât di un continui.
In sostance la formule di cheste machine ben inviade e je stade “une ricostruzion, tantis ricostruzions”, dulà che ogni paîs al à podût decidi in maniere autonome cemût tornâ a fâ sù, dentri di un sisteme ben gjestît sedi dal Stât che de Regjon ma sostignût di fonde di dome 3 leçs: la n.17 dal ‘76, e la n.30 e n.63 dal ‘77. Fondamentâl e je stade la sinergjie tra lis istituzions, tant che il guvier al rindeve garant de aplicazion des leçs propit la Regjon.
LA INT_ No si pues dismenteâ però che dentri di chel model e je stade la volontât di un popul cussient che no si è fat sdrumâ une seconde volte, no cate lis replichis des scossis che a son continuadis par mês e che a Setembar a àn finît par fâ colâ ce che al jere restât in pîts. Cul spirt dal “fasìn di bessôi” a nassin associazions, comitâts e grops spontanis par cirî di risolvi i problemis di prime necessitât. La partecipazion popolâr e salte fûr spontanie e imediade cu la volontât di jevâsi sù: il “Boletin di coordenament des tendopolis”, partît di Glemone dopo pôcs dîs dal taramot, si slargje ancje ai comuns dongje. La int, ancje se aromai scanade, e mande indaûr lis barachis e e reste tes tendis, mandant un segnâl fuart di resistence e di voie di ricostruzion.
PASOLINI_ La mostre si siere cuntune frase di Pasolini: “A vegnarà ben il dì che il Friûl al si inecuarzarà di vei na storia, un passat, na tradision”. Un dai aspiets positîfs dal taramot al è propit chest, o vin tacât a cognossi il Friûl propit di chê sere dai 6 di Mai. ■
Venusia Dominici


text:
IL SIVILOT. Bogns e triscj?
Un grop di amîs, di chei che cu la lôr presince sui giornâi, massime cu lis lôr letaris firmadis, a àn cirût di tignî simpri alte la reson dal Friûl, cheste volte secont me a àn falât.
A àn scrit che il Pd nol varès di candidâ pes elezions regionâls l’on Maran pes sôs posizions antifurlanis. Che l’om di Grau si sedi simpri segnalât pe sô intolerance su ogni cuistion che e rivuardi i furlans e soredut il doprâ il furlan a scuele e tai uficis, al è denant dai voi di ducj, ma ce centrino i furlaniscj cu lis sieltis dal Pd?
Tant par fâ un non, la Serachianute, cu la sô musute di frutine furbute, si compuartie miôr tai nestris confronts? Lin indenant: i conseîrs regionâi dal Pd, massime chei triestins, no sono simpri in prime file cuintri i interès dal Friûl? E no isal il president Gherghetta chel che nol à mai dite di sì al la union des provinciis furlanis?
Che no i passi pal cjâf a cualchidun che tal Pd a son i bogns e i triscj su la cuistion furlane. Parcè che se e je cussì, che i bogns a vignedin fûr almancul cualchi volte che, chei triscj, fûr a son simpri! ■
L’OM DI BURI


text:
PAGJINE TECNOLOGJICHE. La nestre lenghe no je ancjemò smart
Telefonuts e tablets simpri plui dongje, ma suntune robe a van za dacuardi: no “fevelin” par furlan
I marcjâts dai telefonuts e dai computers a son daûr deventâ un sôl. Za cumò la diference fra il prin e il secont ogjet e je dute te misuris dal schermi. Resonant cu lis vecjis categoriis: se al sta dentri de sachete alore al è plui telefon che calcoladôr ma, di cuintri, se no us jentre in nissune buse dai bregons o se par clamâ a cjase no si rive a capî dulà poiâ la orele, alore facil che no vês in man un celulâr ma alc pensât par jessi plui un computerut.
In dì di vuê, su chescj tramais di ultime gjenerazion a son trê sistemis operatîf difarents che si spartissin li sferis plui impuartantis dal marcjât no-business: Android di Google (60%), iOS de Apple (20%) e Windows Phone de Microsoft (5%). Ognidun al à une grande sielte di software, sedi a paiament che sore nuie: dal program che nus fâs fâ dutis lis operazions sul nestri cont in bancje, al zugut pai fruts, al meteo, ae liste dai cines, al riclam par cjans, al program par ritocjâ lis fotografiis…
Nuie ancjemò si viôt come programuts di utilitât o, parcè no, ancje “tant-par-ridi” che a vedin a ce fâ cul Friûl o cu la lenghe furlane: prin tra ducj al coventarès un dizionari intuitîf pe digjitazion.
Fin îr l’altri ogni gjenerazion e marche di telefonut e doprave sistemis difarents, ma in dî di vuê dome cuntun sfuarç si rivarès a cuvierzi za il 60% dai utents. E je madure la spiete di un vêr jutori par mandâ i SMS par furlan, o pal navigatôr cu la vôs furlane, o par programs di utilitât dai ents locâi. E parcè no dut il sisteme operatîf voltât te lenghe di Ermes di Colorêt? Cualchi smaneton nostran al mertarès pardabon une borse di studi, o forsi par amôr di Patrie si contentarès di un tai e di (plui o mancul) eterne glorie par vê puartât la nestre lenghe su smartphone e tablet. Ancje culì bascs e catalans a son za scjampâts indenant. ■
Michele Calligaris


text:
CJARGNE. Avocats in moviment
I avocats a son simpri in moviment par difindi il Tribunâl di Tumieç: tantis lis iniziativis che a van indevant sul teritori cjargnel. Intal mês di Març, in forme di proteste, i avocats a àn ocupât il Tribunâl dì e gnot par doi dîs: si son tignudis cunvignis, riunions publichis, visitis vuidadis pai students. Tra lis iniziativis, la leture de Costituzion: ogni articul al è stât let di diviers volontaris tant par talian che par furlan.
In chest periodi, sedi par lâ indenant cu la racuelte des firmis de petizion sedi par slargjâ lis informazion a plui citadins, i avocats a son daûr a organizâ incuintris tai diviers comuns cjargnei.
La leç 148/11 e stabilìs che il guvier al vedi di adotâ un o plui decrets legjislatîfs par riorganizâ la distribuzion sul teritori dai ufizis judiziaris par rivâ a sparagnâ lis spesis. ‘La eventuâl sieradure dal Tribunâl di Tumieç no zovarès ni a sparagnâ e tant mancul a aumentâ di eficience’, al dîs l’ordin dai avocats di Tumieç:
- il teritori montan al cjape dentri 44 comuns confinants cun Austrie e Slovenie mediant di 7 varcs; 2.430 chilometris cuadrâts (cuasi metât de Provincie di Udin e 0,81% dal teritori nazionâl): la sopression dai uficis e puartarès il prin presidi de justizie a plui di 100 km di distance dai confins;
- lis infrastruturis a son scjadintis (la autostrade e la ferovie a cuvierzin dome la Val Cjanâl - Cjanâl dal Fier, lassant fûr dute la Cjargne) e di tancj paîs a coventin plui di dôs oris di viaç cui mieç publics par rivâ a Udin;
- la presince di une des 14 presons di massime sigurece (la uniche a nord est) e il confin cun doi stâts a rinfuarcin inmò di plui la idee di mantignî sul teritori il Tribunâl e la Procure de Republiche;
- il teritori dal circondari di Tumieç si presente no omogjeni e l’acorpament cui uficis di Udin al larès a peiorâ la eficience ancje dai uficis acorpants.
Cence contâ lis conseguencis che a colaressin come modons sore di cheste tiere di mont za plene di dificoltâts. La sieradure dal Tribunâl e puartarès a un altri dispopolament, ae pierdite di puescj di lavôr, ae privazion di servizis essenziâi e a un dam a nivel economic: daûr di un studi fat dai comercialiscj di Tumieç, ai citadins cjargnei lâ a Udin ur costarà cirche 2.000.000 di euros.
E cussì, prin il Tribunâl, dopo i uficis postâi, lis scuelis… Prime che nus puartin vie dut o vin par fuarce di fâ sintî la nestre vôs di proteste cumò: doman al podarès jessi masse tart! ■
Marta Vezzi


text:
SLOVENIE. Undis citâts storichis adun par fâ cognossi i lôr tesaurs
ASSOCIAZION_ Ancje se pluitost piçule cui siei 20 mil 273 chilometris cuadrâts di superficie, la Slovenie, in graciis de sô storie plurimilenarie, e pues svantâ di vê sul so teritori diviersis citâts che a meretin di jessi visitadis pes lôr bielecis artistichis e naturâls. Par meti adun lis fuarcis in maniere di fâsi cognossi ancje dai turiscj tal forest, ai 12 di Jugn dal 2001 a Ptuj, citât su la Drau dongje dal confin cun Cravuazie e Ongjarie, e je stade creade la Združenje zgodovinskih mest Slovenije (Associazion des citâts storichis de Slovenie); la sede centrâl e je a Škofja Loka e la presidente e je une femine, Marija Hafner Dolenc.
1993_ A dî il vêr, za tal 1993 lis dôs citâts a pene nomenadis plui Piran/Pirano, la citadele istriane che si slungje viers il mâr Adriatic tant che un spiç, a vevin dât vite a une Comunitât des citâts antighis de Republiche slovene (Skupnost starih mest Republike Slovenije): l’obietîf al jere prin di dut chel di badâ ae ristruturazion e al mantigniment dai vieris centris urbans, cûr storic e culturâl des comunitâts.
UNDIS_ Cul lâ dai agns, altris municipalitâts si son interessadis a metisi adun, fin a rivâ cussì ae socie nassude tal Jugn di 11 agns indaûr. Cumò a son in dut undis lis citâts che a fasin part de associazion: Celje, Idrija, Koper/Capodistria/Cjaudistrie, Kranj, Novo mesto, Piran, Ptuj, Radovljica, Slovenske Konjice, Škofja Loka e Tržič. In totâl, chestis citâts a contin uns 255 mil abitants: la plui grande e je Kranj cun 39 mil, la plui piçule Idrija cun a pene 6 mil.
BRAÙRE_ Cun cheste socie, li che no si cjatin Lubiane e Maribor, i doi centris plui grancj che a fasin promozion par cont lôr, lis citâts plui piçulis a vuelin fâ valê il lôr patrimoni, braurosis de lôr unicitât, spieli di une aventure tacade te Preistorie e passade pe Ete di Mieç rivant fin al dì di vuê. Di fat, un tierç des citâts slovenis a vegnin protezudis tant che monuments storics a nivel statâl; l’intent de socie al è chel di presentâ domande ae Unesco par che a vegnin ricognossudis patrimoni mondiâl.
OBIETÎF_ Il compit di fonde di cheste Associazion al è chel di conservâ e valorizâ i centris storics des citâts, che magari cussì no a riscjin di deventâ vueits par vie che i abitants a preferissin lâ a vivi in perifarie. Par fâ chest, la socie si ocupe di inmaneâ dute une schirie di events vie pal an par dâur vite aes citâts clamant int di fûr; stant che l’obietîf al è chel di promovi il svilup integrât di chestis realtâts, i apontaments a vegnin coordenâts e promozionâts traviers il logo de socie.
DEFINIZIONS_ A ogni citât i è stade assegnade une definizion precise. Par esempli, Celje e je “la citât dai princips”, in ricuart dal grant podê che a verin i conts di chenti vie pe Ete di Mieç, tant che a tirarin sù il plui grant cjistiel medievâl de Slovenie. Idrija e je “la citât de storie naturâl e de tecniche”, par vie dal museu che e ospite; in plui, culì si cjate la seconde miniere di mercuri plui grande dal mont. Cjaudistrie e je “la citât dal soreli”, cul so mâr e i siei palaçs in stîl venezian. Kranj e je “la citât di France Prešeren”, li che si cjate il museu dal plui grant poete sloven. Novo mesto, logade su la Drau, e je “la metropoli de Dolenjška”, vâl a dî la Basse Carniole (il Cragn), tignude tant che la plui biele citât di flum slovene. Piran e je “la perle dal litorâl”, Ptuj “la tesorarie dal mileni” par vie dai siei tesaurs de Ete di Mieç, Radovljica “la citât di Linhart” (culì al è nassût ae metât dal Sietcent il prin autôr di comediis teatrâls par sloven), Slovenske Konjice “la citât dal vin e des rosis”, Škofja Loka e ven clamade “galarie de nature” par vie des sôs bielecis, in ultin Tržič al vn peât ae marcje di Radetzky, stant che il gjenerâl austriac al cjapà in femine une fantate di chenti e culì al comprà un cjistiel.
CONCORS_ A son jessudis fûr di resint dôs publicazions, un librut e un depliant che a presentin une vore ben lis undis citâts storichis de socie; midiant il contribût de Organizazion turistiche slovene, a lôr al è peât ancje un concors pai turiscj, che al scjadarà il prossim prin di Setembar. Par vê plui informazions lait sul sît www.zgodovinska-mesta.si (sît par sloven, inglês, todesc, talian, francês, serp). ■
ALESSIO POTOCCO


text:
MEDITANTLIS TAL SO CÛR. La frutine sul palc
Al è grant, al tocje il nestri cûr l’aveniment di chest 27 di Mai 2012, sere des Pentecostis, li che tal Teatri Giovanni da Udine a son stâts ringraciâts i 1.127 letôrs che l’an passât si son dâts une man pe leture continuade de Bibie tal oratori de Puritât a Udin.
Di chest event di usgnot, cualchidun al à dit che al segne “un prin e un dopo” pal nestri Friûl: une date storiche, un passât che si siere e un cjapitul gnûf che si vierç.
Mi somee une afermazion emotive e dal moment, ma no vere.
Intant che o jeri cjapât dai discors, esecuzions musicâls, premiazion e atmosfere che si jere creade, mi balinave tal cjâf il sproc dai invîts di Glesie Furlane li che si vise la int che o sin a 935 agns de nassite dal Stât furlan, a 261 in spiete che al sedi ripristinât il Patriarcjât di Aquilee e a 19 agns di cuant che il nestri popul al à vude tes mans pe prime volte la Bibie in marilenghe.
Cjacarâ di un stât de Patrie dal Friûl in zornade di vuê al è come pratindi di vê la lune tal poç. Al è za tant se si continue a nomenâ la autonomie. No si vîf biei moments; la strade cjapade dal guvier di cumò no i puartarà ben a la identitât furlane. Vie par chescj mês e je scomparide dal vocabolari politic la peraule “Federalisim” e o riscjìn une vore di cjatâsi plens di convuls tune Italie splanade.
“A 261 agns in spiete che al sedi ripristinât il Patriarcjât di Aquilee”. Tal so discors il Vescul di Udin, bons. Andrea Bruno Mazzocato, al à contât che a Rome alc si môf e che si pues ancje sperâ tune autorizazion dal Messâl roman par furlan. Dopo tancj agns, al sarès alc, ma cheste gnot des Pentecostis e pratindarès ben altri: il ricognossiment de nestre lidrîs judeu-cristiane, cun dutis lis conseguencis storichis, culturâls, catechetichis, liturgjichis e pastorâls che chest compuarte. Un miracul che i predis nancje si insumiin di fâ; forzit lu fasaran a mût lôr i cristians dai paîs. Ancje chest Event di usgnot nol è vignût dai predis ma de ARLEF e de Provincie di Udin che a son dome di ringraciâ.
“A disenûf agns de Bibie al popul”. La date e ven dai 12 di Dicembar dal 1993, cuant che la Bibie, presint pre Antoni, e je stade celebrade te gleseute di Griis. Il nestri popul tal Event dal an passât al à lete la Bibie cu la buine volontât e cui voi; nus reste cumò il compit di interpretâle come midisine de vite e jutori di liberazion. Ce tante tante strade che e reste di fâ!
Par chest, o ten cun me come simbul di chest Event di usgnot la frutine Nêf Stelitano; sul palc dal teatri, te sô biele cotulute, e jere la plui piçule di ducj in etât e stature. Mi à ricuardât la peraule dal Vanzeli: “Chel che nol acetarà il ream di Diu come un frut, dal sigûr nol jentrarà dentri. Il ream di Diu al è di chei come lôr.” (cf. Mc 10, 14-15)
O vin di cjalâ al Event de Bibie cui vôi di Nêf la frutine sul palc; un frutin al dîs tant, e par chel che al à buine volontât, al segne la strade di fâ. ■
pre Tonin Cjapielâr


text:
FRIÛL EUROPE. Une date simbul
Ai 9 di Mai e cole la Fieste de Europe. La date, sielzude tal 1985 de bande dal Consei european, che al è l’orghin comunitari là che si dan adun i cjâfs di stât e di guvier dai Paîs membris de UE, e je chê dal inovâl de innomenade “declarazion Schuman”. Cun di fat, ai 9 di Mai dal 1950 il ministri pai afârs forescj dal Stât francês, Robert Schuman, al fasè un intervent public a Parîs là che al marcave la necessitât di fâ i sfuarçs che a coventavin par sghindâ cualsisedi pericul di une gnove vuere.
Par Schuman – e pal so colaboradôr Jean Monnet, che al è ricognossût tant che il vêr autôr de “declarazion” – la pâs si podeve fâle sù dome cul meti adun relazions e risorsis economichis tra i Stâts europeans, che a jerin stâts i protagoniscj principâi dai doi conflits planetaris de prime metât dal Nûfcent. Al coventave creâ lis condizions economichis, politichis e sociâls a pro dal disvilup e de democrazie e cun chest intindiment i Stât a vevin di tacâ a meti in vore une colaborazion fuartonone tal cjamp economic cun chê di meti dongje ancje istituzions politichis comuns. Su chest cantin, Jean Monnet al veve lis ideis claris ancjemò tal 1943, intant che al faseve part dal CLN francês: za in chê volte al scriveve che pe pâs in Europe i Stâts a vevin di dâs adun intune federazion.
Tal 1951, lis peraulis di Schuman e di Monnet a deventarin, almancul in part, realtât, cu la creazion de CECA (Comunitât europeane dal cjarbon e dal açâl). In chê volte si vierzeve in concret il cantîr de costruzion de unitât de Europe.
Un cantîr che al è ancjemò in vore e là che al è inmò cetant ce fâ. Al è par chest che si fâs fieste ai 9 di Mai. ■
MARCO STOLFO


text:
Archive for the ‘Oms di libertât’
Chê basche e je la lenghe plui antighe de Europe e il popul che le fevele al è chel che di plui timp al scugne lotâ par difindi la sô identitât e la sô libertât di ogni tentatîf di scancelâle. Vie pai secui cheste resistence e à vût tantis musis, ancje chê de lote armade. [...]
Posted on on Dicembre 16th, 2011 in
2011, Articoli, Dicembar, Oms di libertât |
No Comments »
Catalanisim, republicanisim e justizie sociâl. A son chescj i ideâi che a àn segnât la vite di Lluís Companys i Jover (1882 – 1940), prin president dal Parlament de Catalogne (1932 – 1933) e president dal Guvier catalan (Generalitat de Catalunya) dal 1934 al 1940.
Ativist republican bielzà di student, une volte deventât avocat al lavore [...]
Posted on on Novembre 9th, 2011 in
2011, Articoli, Novembar, Oms di libertât |
No Comments »
Leonard Peltier e la lote mai finide des primis nazions (Ojibwe)
Par solit, cuant che o pensìn ae lote dai popui natîfs americans par difindi la lôr tiere e la lôr libertât, nus vegnin intal cjâf nons leâts a timps e lûcs avonde limitâts. Cun di fat libris, fumuts e films nus àn fevelât soredut [...]
Posted on on Ottobre 13th, 2011 in
2011, Articoli, Novembar, Oms di libertât |
No Comments »
Lis feminis che a partegnin a di une comunitât minorizade si cjatin a vivi doi nivei di opression: nazionâl e di gjenar. Par saltâ fûr di cheste dople condizion di minorizazion a son duncje obleadis a sacrificis plui grancj dai oms, dispès cence che i lôr sfuarçs a vedin il just ricognossiment.
Al è ce che [...]
Posted on on Settembre 13th, 2011 in
2011, Articoli, Oms di libertât, Setembar |
No Comments »
Ken Saro-Wiwa, difindi l’ambient par difindi un popul (Ogoni)
“Un scritôr nol pues jessi dome un contestoriis, un insegnant, un che al tamese lis debolecis, i mâi e i pericui de societât, ma al à di partecipâ in maniere ative a formâ il vuê e il doman de societât là che al vîf.” Cun chest spirt [...]
Posted on on Agosto 15th, 2011 in
2011, Articoli, Avost, Oms di libertât |
No Comments »
Tra i oms che si son batûts pe libertât dal Gales, il plui innomenât al è dal sigûr Owain Glyndwˆr (che sul imprin dal ‘400 al à vuidât une vuerilie che e à liberât une buine fete dal paîs dal jôf inglês), ma a ‘nd è almancul un altri che al à savût concuistâsi un [...]
Posted on on Luglio 15th, 2011 in
2011, Articoli, Lui, Oms di libertât |
No Comments »
Cuant che si pense ae lote pe libertât dal popul scozês il prin non che al ven tal cjâf al è chel di William Wallace, ma in Scozie al è un personaç inmò plui amât dal vincidôr di Stirling, o sei Robert Burns (1759 – 1796).
Calcolât tant che il poete nazionâl de Scozie e un [...]
Posted on on Giugno 23rd, 2011 in
2011, Articoli, Jugn, Oms di libertât |
No Comments »
Nassût tal 1954 a Rathcoole, une zone di Belfast a maiorance unioniste, Bobby Sands si cjate a fâ i conts adore cul regjim di discriminazion e di violence che la comunitât nazionaliste irlandese e patìs in Irlande dal Nord. Par vie des menacis dai grups paramilitârs lealiscj la sô famee e je obleade a cambiâ [...]
Posted on on Giugno 23rd, 2011 in
2011, Articoli, Mai, Oms di libertât |
No Comments »
Giovanni Maria Angioy, l’eroi de sarda rivolutzione (Sardegne)
Ai 28 di Avrîl e cole sa dia de sa Sardigna, la fieste che e ricuarde la zornade dal 1794 cuant che e je tacade la sarda rivolutzione: un moviment di popul cuintri dal guvier di stamp coloniâl dai Savoia, ma ancje cuintri dal sisteme feudâl che [...]
Posted on on Aprile 15th, 2011 in
2011, Articoli, Avrîl, Oms di libertât |
No Comments »
Intant che in Friûl si ricuardin i 500 agns dal riviel de Joibe Grasse, si à di fevelâ dal tirolês Michael Gaismair (1490 – 1532), comandant militâr e ideolic de rivolte contadine tirolese dal 1525.
Nomenât cjapitani dai contadins in riviel intal Mai dal 1525, Gaismair al clame dongje une Diete tirolese là che al domande [...]
Posted on on Aprile 15th, 2011 in
2011, Articoli, Març, Oms di libertât |
No Comments »
Pôcs a san che la prime Costituzion moderne no je chê dai Stâts Unîts, ma chê corse dal 1755. Un tant nol sarès stât pussibil cence di Pasquale Paoli (1725 - 1807). Cun di fat, Paoli nol è stât dome un patriote cors, ma ancje il prin cjâf di stât de Corsiche indipendente, un comandant [...]
Posted on on Febbraio 16th, 2011 in
2011, Articoli, Oms di libertât, Zenâr-Fevrâr |
No Comments »


text:
AUSTRIE. Dulà lino in Istât? Vacancis in Austrie a nivel record!
Un su cuatri al reste in Austrie, Grecie, mancul 30%. Cul vierzisi de stagjon des vacancis scolastichis – a partî de fin di Jugn – e tache ancje la stagjon turistiche. Come che al sucêt ancje di altris bandis, chei che a àn fruts in etât di scuele a puedin viazâ dome in cheste stagjon.
I prins che a sierin l’an e ancje la lôr cariere scolastiche a son i diplomâts dal liceu che a fiestezin daûr l’esempli american cuntun viaç cun dute la classe, clamât in Austrie “Maturareise”. I americans lu clamin “spring break” e a van viers destinazions li che no je restrizion tal ûs dal alcul, tant che Gjiamaiche o Messic. I austriacs a fasin compagn su la riviere turche: tai decenis indaûr si visitavin lis citâts e si fasevin viaçs di culture, invezit vuê si cîr il divertiment inte masse anonime. Il leader di marcjât e il plui popolâr di chescj events di masse al è il “Summersplash”, ogni an intun dai clubs vacancis su la riviere turche.
Un mega business e logjistiche cun precision militâr_ 4000 diplomâts a celebrin un all inclusive party. Inmò cui doi concorents “X-Jam” e “Mission to Beach” a son plui di 20.000 fruts, plui de metât di ducj i diplomâts de classe 2012 che a àn sielzût il concet dal viaç coletîf disvilupât tredis agns indaûr di Dietmar Tunkel. Un mega business, in gran part ancje parcè che il viaç al è il lûc ideâl pai sponsors e pai media.
I VIP dal mont dai media e il sport si tirin daûr i bêçs dai sponsors_ Ospit speciâl al è stât par 100.000 € par un set complet di karaoke la zovine stele svedese DJ Avicii. Presints ancje i leader dai media, val a dî i gjornâi plui grancj: “Heute”, “Kurier” e la television di stât ORF.
Si cjatin simpri dapardut i prodots dai sponsors, publicâts ancje su milions di imagjins su Facebook. Alore ducj a vuadagnin une vore di bêçs e i fruts si divertissin spindint cirche 850 € par une setemane.
Il comant logjistic dal “viaç des massis”_ La logjistiche di chest event e je pardabon stressante. La operazion di “viaç des massis di fruts” e funzione daûr des cuintis cun precision militâr tant che un orloi svuizar. Se no, nol sarès pussibil movi, controlâ e puartâ indenant massis di cheste fate. Dome il cambiament di ogni sabide al è une imprese logjistiche: dentri di pocjis oris dute la popolazion dai turiscj scuelârs e torne in Austrie e chê gnove e rive tal istès timp cun traspuarts di pueste di dute la Austrie.
E ce fasino chei altris?
“Parcè cirî la contentece lontan se ce che al è di plui biel si cjate ca di nô, in Austrie?” Lant daûr di chest sproc, simpri plui austriacs a progjetin lis lôr feriis. Chest si pues lei te ultime analisi dal turisim austriac dal IFT (Istitût de ricercje dal timp libar e turisim): cirche 1,2 milions di austriacs a fasin lis lôr vacancis intes regjons turistichis di Stirie, Tirôl e Carinzie, cuntun aument di plui di un tierç.
• Plui austriacs a fasin feriis rispiet al an precedent.
• La Austrie e gjolt plui di simpri di une grande popolaritât.
• Italie, Cravuazie e Turchie a son lis destinazions di vacancis plui popolârs.
La Gjermanie e lasse pe prime volte indaûr la Grecie come destinazion.
COMPUARTAMENT dal an turistic 2011
• In confront ai ultins agns, al salte fûr che simpri plui viazadôrs a sielzin vacancis curtis che a durin dome doi o trê dîs.
• Lis personis mancul zovinis e chês cuntun nivel bas di istruzion a viazin di mancul.
Daûr la opinion dal diretôr dal istitût IFT professôr Peter Zellmann, i austriacs no cognossin – almancul par chel che al rivuarde lis lôr vacancis – nissune crisi economiche: “In câs di conferme di ce che si spiete, la Istât dal 2012 e sarà di record. La industrie dal turisim domestic e gjolt di une grande popolaritât cence precedents.”
Al jude a incressi il boom di vacancis in cjase ancje la situazion di crisi di cierts paîs tant che la Grecie. Ma ancje Spagne e Italie a pierdin une vore come destinazion trative. Dome il trê par cent dai austriacs al reste fedêl ae Grecie. I dâts atuâl a indichin un câl des prenotazions pe Grecie di un 30%. “Lis menacis di faliment a fasin pôre. No vuelin vê problemis”, al dîs l’autôr de ultime analisi Zellmann.
Ancje l’interès pe Italie – che e reste la destinazion tradizionalmentri plui popolâr tal forest dai austriacs – si è sbassât.
La Austrie, e soredut la regjon ator dai grancj lâts e des monts de Carinzie, e cjape profit de situazion de crisi dal euro; chei altris vincidôrs a son la Cravuazie e la Turchie.
La “sorprese assolude” – cuntune cressite che e je passade dal un fin al 7% – e je chest an la Gjermanie. Pe prime volte a son plui chei che vuelin fâ feriis li che su la cueste greghe.
In struc, i turiscj austriacs a cirin stabilitât, la Bavarie e il Mâr Baltic a ufrissin propit chel. A van in feriis 4,6 milions di austriacs, vâl a dî il 61 par cent de popolazion totâl: un numar plui alt che mai. ■
JANEZ ERAT


text:
APONTAMENTS. Prossim incuintri
JUGN
Domenie ai 24 di Jugn o sin invidâts a Vençon.
Il prof. Remo Cacitti de Universitât dai Studis di Milan, al presentarà: Il feminîl sul scomençâ dal Cristianisim Si cjatarìn as 3.00 dopo di misdì pal cjant dai Gjespui in Domo. La conference e sarà tignude subit dopo te Sale Patriarcje Bertrant.
Avôt dal Friûl
La basiliche mari di Aquilee nus invide ancje chest an a la solenitât dai Sants Ermacure e Furtunât. La Messe e vignarà celebrade te Basiliche domenie 15 di lui as 6.00 sore sere. Al presiedarà pre Loris Della PietraDiretôr dal Ufici liturgjic de diocesi di Udin.
REDAZION


text:
Alessandra Kersevan (par cure di), Amalârs, antologjie de leterature furlane, Udin 2001
“Une lenghe no je sôl une materie di studi: e je prin di dut e sore dut un imprest par pandi pinsîrs, emozions, ideis, informazions; par descrivi, spiegâ, argomentâ, risolvi problemis. Il mieç par metisi in rapuart cun chei altris, par meti in pratiche, di bessôi o in cunvigne, lis nestris intenzions. La lenghe, une lenghe cualsisei, e je la ‘robe’ culturâl plui insedade te nestre storie di oms e di feminis”.
Cussì e scomence la prefazion (di Silvana Schiavi Fachin) a la antolgjie de leterature furlane che Alessandra Kersevan e à metût adun e publicât uns dîs agns in daûr.
Antologjie e vûl dî une sielte. E par sielzi, al è evident, i vûl cognossi la materie, dute la materie. Un lavoron! Ma il risultât al è un imprest didatic di prime cualitât. Indispensabil, o disarès, par cui che al à o che al varà l’assum di insegnâ il furlan e la culture furlane intes scuelis o ancje in cors di pueste.
I tescj sielzûts e ripuartâts a son intropâts in siet sezions tematichis: i cuatri elements di fonde di dut il creât, vâl a dî fûc, aghe, aiar, tiere e po il timp, la peraule e la int. E ven fûr une vision di insieme de leterature furlane ben peade a la storie culturâl e umane dal Friûl di lunc dai secui: poesiis, prosis di art, tradizions, leiendis, traduzions, ma ancje articui di gjornâi, pagjinis di diari, tescj di cjançons e di publicitâts, fumuts, senegjaturis, teatri. Di chest pont di viste amalârs al è un test di fonde par ognidun che al vedi voie di cognossi ben l’ambient e la tiere dulà che al vîf sedi in sens sincronic che diacronic.
Di chê altre bande ducj i imprescj di aprofodiment linguistic, lis schedis di lavôr, lis propuestis didatichis, lis nozions di metriche, lis notis di spiegazion a son une benedizion par ogni frut che si cjati a imparâ o a sodâ il so furlan. E no si trate dome di lenghe, si trate di culture, di formazion, di cusience, si trate di imparâ a capî il mont, a resonâ, a fâsi ideis su lis robis de vite.
Cun di fat, par chel che al inten i argoments tratâts, nol mancje nuie: ni la nature stilizade de tradizion çorutiane, ma nancje la miserie, la emigrazion, la subalternitât des feminis, il lavôr, lis vueris e altris disgraziis.
Naturalmentri ancje Alessandra si cjate devant cualchi probleme. Un al è cence mancul chel de coinè e de grafie e des variants. Probleme risolt cun sgrimie, come che si pues constatâ leint lis cinc pagjinis de introduzion e i tocs di autôrs tant che Leo Zanier, Pier Pauli Pasolini, Novella Cantarutti, Celso Macôr, Beno Fignon e altris: che nissun di lôr al à scrit in coinè. E darest nancje amalârs no je une peraule di coinè… ■
Laurin Zuan Nardin


text:
CUSINE. Paste cul ton: une gramece o un grant lus?
Cuant che cualchidun al vûl dî che nol sa fâ di gustâ, par solit al dîs “jo, al massim une paste al ton…”. Che e je une frase che e fâs avilizion, robe di un vedran che al bute sù une paste di corse e le cuince cuntune scjatulute di ton, a crût. E no je une imagjin masse confuartante…
Di chê altre bande, un dai prins ingredients che a sielzin par solit i aspirants “gourmet” al è il ton, fresc, costôs e facil di parecjâ: mancul si cuei, plui bon al è.
E alore, al semee un tic strani che il stes ingredient al puedi jessi tal stes timp sinonim di gramece e ancje sinonim di gustâ di grant lus. Cirìn alore di dismenteâsi par un moment di chestis interpretazions estremis e provìn a viodi se la nomenade “paste cul ton” e pues jessi une vie di mieç, a puartade di man ancje par un bon gustâ “normâl”, di ogni dî. Un pâr di regulis, prin di jentrâ tes ricetis…
Prin di dut il ton fresc, che al à di jessi comprât dal pessâr di fiducie, par jessi sigûrs di vê un pês fresc sul seri, difidant simpri di un presit masse bas, par une robe che e je par sô nature rare e preseade. Un consei: par fâ il tocj di une paste, nol covente vênt une fete interie, ma magari o podês fâsi dâ dal pessâr il toc che si strenç dongje la code: tocje lavorâ un tic di plui di curtìs, ma il presit dal sigûr al sarà une vore plui convenient…
Pal ton in scjatule, bisugne dome tignî iniment che nissun us regale nuie, e se il presit di une scjatule di ton al vueli di ulive a al è masse bas, forsit alore chê cjar no je pardabon ton, e chel vueli nol à di jessi propit bon.
Une regule di bon sens, par esempli, e pues jessi chê di sielzi il ton “naturâl”, preparât a vapôr e cence vueli, che par solit par fuarce al coste mancul, a paritât di cualitât. Il vueli bon lu podês zontâ voaltris, e o sês cussì plui sigûrs di un prodot magri, lizêr e naturâl. ■
__________________
CUL TON FRESC
PASTE AL SAVÔR DI SICILIE
Intune fersorie, scjaldâ un spic di ai tal vueli di ulive e zontâ la cjar dal ton taiade a dadui. Rosolâle ben, po dopo gjavâ il pes e lassâlu in bande. Tal stes vueli, zontâ un pevaroncin e une melanzane, simpri a dadui (e, a plasê, ancje une gjambute di selino a tocs). Cuant che al è dut ben cuet, butâ dentri ancje cualchi pomidoro di chei picinins, taiâts a metât, cualchi ulive nere e un pâr di capars (lavant prime vie il sâl), e lassâ insavorî, intant che si cuei la paste. Un moment prime di disgotâ la paste, tornâ a butâ te fersorie il pes e une buine grampe di pignûi (miôr se brustulîts un moment tal for o intune fersoriute antiaderente, cence cuince). Zontâ la paste e lassâ insavorî par un pâr di minûts. Servî tal plat cuntune biele passade di mente secje o di maiaron salvadi.
PESTÂT DI TON E ODÔRS
Preparâ la polpe dal ton a tocuts, tant che un ragù, e fâle rosolâ tal vueli cjalt. Cuant che e je cuete, sfracaiâle cul piron, che a deventin fruçons piçui; meti intune terine e lassâ disfredâ. In bande, taçâ plui fin che si rive un macut di odôrs (osmarin, salvie, tim), zontâju te terine al ton, cun ancje un spic di ai a tocs e une fuee interie di orâr. Taponâ cun vueli di ulive bon, e lassâ fer un pâr di oris, tant che al cjapi ben i odôrs. Cun chest “pestât”, dopo vê gjavât l’ai e l’orâr, cuinçâ te terine i spaghets tignûts al dint; meti tal plat, e rifinî cuntune grampe di semencis di sesam.
CUL TON IN SCJATULE
IL SUGO DI TON DE NONE
Par paste curte. Si met a dislidi une cevole blancje taçade intun tic di vueli, lassant che si stofi cence fale deventâ scure. Zontâ ton al naturâl ben disgotât e lassâ insavorî cuntune fuee di orâr. Cuant che dut al à cjapât savôr, sfumâ cun vin blanc e zontâ pomidoros pelâts, e un tic di aghe (magari chê de paste), lassant cusinâ ben planc (se ae fin al reste masse palit, zontâ une sedon di concentrât di pomidoro), tant di vêlu sut al pont just. Regolâ di sâl e pevar, e cuinçâ la paste intune terine.
PASTE TON E CANELE
Stofâ intune fersorie une cevole blancje, taiade sutilissime, cun cualchi sedon di vueli. Cuant che e tache a rustî, zontâ il ton disgotât e lassâ insavorî, sfumant – cuant che al è sut – cun mieze tace di vin blanc. Une volte suiât, profumâ cun canele in polvar e cualchi sedonade di aghe de paste. Zontâ la paste al dint e mantecâ cuntune grampe di savôrs.
Margherita Timeus


text:
INTERNAZIONÂL. Visc, tragjicomedie di un scandul
Fevelant tal mês di Mai, sul palc dal ricuart di Nordhausen in Sassonie, Boris Pahor, internât tal cjamp nazist di Dora, che al ufrît materiâl uman pes V1 e V2, al disè «O speri… che cheste iniziative e podedi jessi un incentîf pe istituzion di un memoriâl a Visc, in Friûl, dulà che a forin sieradis 4000 personis puartadis des Slovenie, Cravuazie, Serbie, Montneri…».
Pahor al à ricuardât che la Sorintindince e à vincolât buine part dal Lager e si è augurât che «Oltri che chest proviodiment just (il vincul, ndr), il cjamp di Visc al podarès deventâ un Centri di memorie, dulà meti adun la documentazion dai plui impuartants cjamps fassiscj par meti in vore un progjet a nivel internazionâl».
Il President Napolitano al è stât in Slovenie; il President Türk, intune interviste a Triest al à fevelât de necessitât di memorie: il coordinatôr de associazion di Visc “Tieri di Confin”, Ferruccio Tassin comentant l’intervent di Pahor al declare «I doi Presidents che a vignedin a Visc e a viodaran l’unic cjamp fassist inmò intat in Italie, vincolât de Sorintindince, tignût in maniere incivîl, te sperance che al scomparissi e che al vegni gjavât il vincul. Che a vignedin a Visc, puest di confin par 5 secui, cun vocazion al incuintri e che cumò al è scandul internazionâl!» ■
Redazion


text:
RIFLESSION – 4. Identitât e universalitât inte Bibie
4. La identitât
dal popul ebraic
inte Bibie
La Bibie je une racuelte di libris une vore stratificâts. Di fat, in tancj libris de Bibie si cjatin tocs scrits di personis diferentis in moments diferents. Che si pensi par esempli al libri di Isaie, scrit di trê profetis diferents: il Proto-Isaie (1-39) dal VIII secul p.C., il Deutero-Isaie (40-55), dal periodi di deportazion in Babilonie e il Tierç Isaie (56-66), scrit daspò la liberazion. Duncje, jenfri i libris de Bibie o cjatìn une vore di tensions identitariis, di separazion dal popul di Israêl di chei altris popui, e tensions universalistichis. Viodìn prime di dut lis tensions “identitariis” o di “separazion”.
Mi somee che la idee identitarie plui fuarte e sedi chê di vê pensât che il popul di Israêl al ves vût un rapuart speciâl cul Diu unic JHWH. Cheste e je une idee une vore arcaiche, che si cjate in cuasi ducj i popui dal mont, che a crodin di jessi intun rapuart particolâr cul centri di significât dal univiers. Ma a diference di tancj altris popui, cheste idee di un rapuart speciâl cun Diu e je ancjemò une vore vive intal judaisim dal dì di vuê.
In particolâr, Neemie (V secul p.C.) e Esdre (398 p.C.) a àn puartât indenant la idee che la leç di Israêl, scrite inte Torah, e fos il contrat che al leave par simpri Diu al so popul. Inte Torah, dongje de storie di une liberazion de sclavitût in Egjit, o si cjatìn libris indulà che si stabilìs cemût che al à di vivi il popul di Israêl. A son leçs che a stabilissin la sacralitât e la profanitât des situazions di vite, dai animâi e des robis. Di conseguence, a stabilissin cemût conservâ la purece e cemût gjavâ vie lis impuritâts. Cjalant chestis regulis cui vôi di vuê a samein il risultât di un pinsîr psicomagjic, cuntune vore di carateristichis nevrotichis.
A nivel pratic, Neemie e Esdre a àn scombatût une vore par tignî separade la identitât ebraiche di chei altris popui. A àn cirût di ricostruî la storie di Israêl metint dongje i libris de Bibie, cuntune struturazion che e podeve lâ avonde ben cu la lôr ideologjie. A àn cirût di proibî il matrimoni tra ebreus e no ebreus. A àn sostignût une linie di pinsîr indulà che ni la monarchie davidiche ni il templi a jerin centrâi, ma dome la adesion a la leç (Torah) e jere il fondament dal popul di Israêl. Une leç che midiant des normis di puritât e garantive la separazion dal popul di Israêl di dute chê altre int.
Lis lôr ideis identitariis a son stadis cjapadis sù dal judaisim daspò la distruzion dal secont Templi (70 d.C.), indulà che no esisteve plui ni la monarchie davidiche ni il Templi. Duncje, a la aristocrazie regâl e sacerdotâl a subentravin i rabins; ven a stâi mestris di orientament farisaic, che a continuavin a fevelâ l’ebraic e l’aramaic e che a àn continuât a insegnâ cemût vivi a la lûs de leç di Israêl (cemût mantignî la puritât tal mangjâ, intal preâ, tal maridâsi, nassi e murî). (al va indevant) ■
Franc Fari - de Universitât dal Friûl


text:
AGRICOLTURE. Lis pomolutis di bosc a fasin fieste a “Vasinas”
Vasinis, frazion dal comun di Trasaghis, e sta proprit in chê zone che no je plui la aree di Glemone e no je ancjemò Cjargne: la frazion di Vasinis e je deventade une vore famose pes sôs pomis di bosc, che a cressin spontaniis sù pes monts parsore il paîs, tant che al è stât nomenât “Il Paîs de frambue e de cernicule”. Une volte, di sigûr plui di cumò, a jerin pardabon tancj chei che a vignivin sù ancje di lontan par cjapâ sù frambuis e cerniculis, parcè che cheste ativitât e jere une maniere par vuadagnâ e vê un redit ancje piçul. Si sa che intal 1871 e par cuasi un secul, la frambue e à fat la fortune di une imprese di Glemone, che e jere cognossude in dute Italie pal so prodot: il sirop di frambue. Chest sirop al à vût une vore di premis e di ricognossiments.
Propit par chest a Vasinis ogni an a fasin rivivi cheste tradizion mediant de Fieste de Frambue e de Cernicule, che si ten tal secont fin setemane di Avost.
La ocasion e je la miôr par lâ a viodi ducj i bielissims lucs ator di Vasinis, soredut il Lâc di Cjavaç, clamât ancje dai Trê comuns, propit parcè che al tocje il comun di Trasaghis, di Cjavaç e di Bordan. O stin fevelant dal plui grant lâc de Regjon: e esist ancje une liende che e conte che il lâc si sedi formât cu lis lagrimis dal cîl coladis jù come ploie.
Li dongje al merte fat un salt a Bordan, il paîs des paveis: chest parcè che a son deventadis tal timp famosis lis paveis che a stan sui monts parsore il paîs. A Bordan si cjate ancje la Cjase des Paveis, une sorte di museu di chestis piçulis besteutis che a vegni di dut il mont, par no fevelâ po di ducj i dissens piturâts sui mûrs des cjasis, di ducj i colôrs e di dutis lis formis. ■
Cinzia Collini